
Mulţumesc tuturor personalităților 
intervievate, care, cu deosebită amabilitate, 
au răspuns solicitării mele. 


PREFAŢĂ 


Am întocmit o listă de opt personalități excepționale 
clujene care s-au afirmat, pe plan național sau internațio- 
nal, în domeniul cultural, ştiinţific, economic sau politic. 

Fiecare dintre liderii intervievaţi posedă un complex 
individual de calități şi aptitudini. Am încercat să aflu ce 
anume îi deosebeşte pe cei opt lideri de restul clujenilor. 
Concluzia extrasă în urma acestui demers este următoa- 
rea: inteligența, ambiția, forta de muncă şi, cel mai impor- 
tant, carisma, acel farmec personal inefabil, acel tip de 
seducţie ce derivă din suma calităților dobândite. 

Am solicitat cu insistență discuţii directe, pentru a 
putea percepe persoana reală, situată dincolo de imaginea 
proiectată în mass-media. 

Fascinată de evoluția ascendentă a acestor lideri clu- 
jeni, am considerat că e necesar să o semnalez, în special 
pentru că, într-o societate lipsită de modele, aceste perso- 
nalități pot fi exemple demne de urmat pentru tineri, a 
căror atenţie trebuie reorientată spre adevăratele valori. 


Adriana Listeş 


LIDERUL CARISMATIC, 
„UN MAESTRU AL PRIVIRII” 


„Prin comandament-autoritate înțeleg calitățile 
de înțelepciune, de dreptate, de omenie, de curaj şi 
de severitate ale comandantului. Prin influență mo- 
rală înţeleg ceea ce determină armonia dintre popor 
şi conducătorii lui, făcându-i să-l urmeze în viaţă şi 
în moarte, fără ca oamenii să se teamă că-şi primej- 
duiesc zilele!“ afirmă Sun Tzu, autorul vechiului ma- 
nual asiatic Arta războiului. 

De-a lungul istoriei, diferite tipuri de societate 
au fost preocupate de influența exercitată de persoa- 
nele dotate cu capacitatea de a domina colectivitățile. 

„Ştiinţa conducerii este aceeaşi, indiferent de 
timp şi spațiu. Vremurile se schimbă. Tehnologia a- 
vansează. Culturile sunt diferite. Dar principiile şti- 
inței conducerii sunt aceleaşi peste tot - la grecii an- 
tici, în Vechiul Testament, la armatele din ultimii două 
sute de ani, la liderii Europei moderne, la preoții bi- 
sericilor locale sau la oamenii de afaceri care domină 
economia mondială”? susține James Maxwell, în car- 
tea Cele 21 de legi supreme ale liderului. 


1 Sun Tzu. Arta războiului, editura Antet, Bucureşti, 2000. 
2 John C. Maxwell. Cele 21 de legi supreme ale liderului, Editura 
Amaltea, Bucureşti, 2002. 

La începutul secolului XX, prin Max Weber, so- 
ciologia a redescoperit valența carismatică a perso- 
nalităților excepționale. În prezent, liderul carismatic 
este o realitate a societății contemporane, prezentă la 
toate nivelurile ei. Acesta este o individualitate 
umană care dispune de un ansamblu impresionant 
de calități personale. „Carisma este percepută în lu- 
mina unor atribute superlative, uneori absolut con- 
tradictorii, precum: prestanța, prezența, aura, farme- 
cul, siguranța, inteligența, afectivitatea, energia, 
magnetismul, forța persuasivă, talentul oratoric, 
simpatia, puterea, atracția, seducția“” precizează 
psihologul politic Alexandre Dorna în volumul Lide- 
rul carismatic. 

La fel, sociologul Serge Moscovici consideră că 
această carismă „îi conferă posesorului însemnul unei 
valori ieşite din comun, dar, în acelaşi timp, şi pecetea 
ieşirii din măsură”4. 

Pentru Moscovici, liderul carismatic este un veri- 
tabil hipnotizator, „un maestru al privirii şi un artist 
al ochilor, instrumente proprii sugestiei”. 

De fapt, sociologul francez este convins că presti- 
giul reprezintă un tip de „putere hipnotică”, iar cei ca- 
re îl posedă dispun de „facultatea de a sugestiona mul- 
țimile”. Prestigiul este, deci, „o putere misterioasă, un 


3 Alexandre Dorna. Liderul carismatic, Editura Corint, 
Bucureşti, 2004. 

4 Serge Moscovici. Epoca maselor, Institutul European, 
Iaşi, 2001. 

fel de vrajă, care induce admiraţie şi respect”, conferin- 
du-i deținătorului „un ascendent irezistibil”. 

Alexandre Dorna merge mai departe şi desco- 
peră o nuanţă aparent frivolă a liderului carismatic, 
în special în zona politică, o anumită „obsesie de a 
plăcea”. Un adevărat seducător, liderul poate deveni 
un „Don Juan politic”. 

„Omul a cărui popularitate şi notorietate se 
sprijină pe «har» stabileşte o uimitoare relație de se- 
ducție cu aproapele său. E ca un fel de Don Juan po- 
litic: nu-i scapă nimeni. În ambele cazuri, întâlnim 
aceeaşi obsesie de a plăcea, dar, spre deosebire de 
Don Juanul romanesc, în mod curios, liderul caris- 
matic posedă luciditatea şi pragmatismul urmăririi 
mizelor. Chiar dacă afectivitatea în relaţii reprezintă 
principalul său atu, el nu se lasă orbit de narcisism”5. 

Liderul exercită o dominație emoțională prin 
concentrarea afectivității colective asupra sa. Este un 
schimb reciproc avantajos: el exploatează afectivita- 
tea, grupul social transferă responsabilități. 

„Fascinaţia pe care liderul o inspiră este rezulta- 
tul raporturilor aproape intime pe care le dezvoltă 
cu adepții săi. Nu fără efort, aura carismatică se ali- 
mentează din admiraţia şi supunerea maselor”€. 

„Datorită intuiţiei sale sociale, el se dovedeşte 
capabil să concentreze asupra sa afectivitatea grupu- 
lui”, grup care îi transferă liderului autoritatea de a 


5 Op. cit. 
6 Idem. 

lua „decizii eficiente”, de „ a reda încrederea oame- 
nilor” şi de „a încuraja dorințele latente”. 

Persoanele carismatice plac tuturor, pentru că 
reuşesc cu uşurinţă să creeze iluzia unui comporta- 
ment familiar. 

„Liderul carismatic îşi dovedeşte principalele 
sale calități prin maniera în care îi abordează pe cei- 
lalți, fie că-i sunt cunoscuţi, sau necunoscuți. El po- 
sedă capacitatea de a face bogatul ori săracul să se 
simtă bine pe acelaşi temei. Stabileşte cu toți un con- 
tact liniştitor într-un timp foarte scurt”. 

Acesta, spune Dorna, este „efectul fermecător” 
al liderului, care constă, dincolo de jocul actoricesc, 
în „spontaneitatea unei ființe orientate spre ceilalți”. 

La nivel psiho-social, această imagine a lideru- 
lui are „efect antidepresiv”- generează speranță şi 
„efect de placebo simbolic” - declanşează autosu- 
gestia. 

În ce constă atracția irezistibilă exercitată de 
personalitățile excepționale? 

„Liderul carismatic dovedeşte un dinamism 
contagios şi provoacă o irezistibilă atracție”10, de ca- 
re este conştient, pentru că el percepe intuitiv reacții- 
le emoționale ale celorlalți. 

Practic, el are capacitatea de a domina emoțional 
mulțimea, pentru că deține o „formă de cunoaştere” 


7 Idem. 
3 Idem. 
9 Idem. 
10 [dem. 

specială, aceea de „a-şi controla emoțiile proprii, de- 
gajând, simultan, emoții puternice în exterior”1l. 

James Maxwell numeşte această regulă „Legea 
Conectării”. 

„Liderii eficienți ştiu că mai întâi trebuie să a- 
tingi inima oamenilor înainte de a le cere o mână de 
ajutor. Aceasta este Legea Conectării. Toți marii ora- 
tori cunosc acest adevăr şi acționează instinctiv în 
acest sens. Nu-i poți determina pe oameni să acțio- 
neze înainte de a-i emoționa. Inima vine înaintea mâ- 
inii” 12. 

Foarte importantă este impresia de potenţă pe 
care conducătorul o creează. 

„Toate experienţele carismatice subliniază o tră- 
sătură majoră: liderul nu are o baghetă magică per- 
sonală, ci deţine aptitudinea de a transforma visul în 
autoritate, aşteptările în putere, cuvântul în fapte”15. 

Acest „leadership”, consideră Dorna, este „o ener- 
gie transformatoare, caracterizată mai ales printr-o 
remarcabilă forță de inspirație, o atitudine înclinată 
spre a ține seama şi a consulta opinia grupului şi, în 
particular, un entuziasm lipsit de slăbiciune”14. 

În mediul economic, efectul e similar. 

„Când un lider a reuşit să stabilească o legătu- 
ră cu oamenii săi, acest lucru se va vedea în felul în 
care merge organizația. Angajaţii sunt animați de 


11 Idem. 

2 James Maxwell. Op. cit. 
13 Alexandre Dorna, Op. cit. 
14 Idem. 

loialitate şi de o etică puternică. Viziunea unui lider 
devine aspirația oamenilor. Impactul este incredi- 
Bil'3>, 

După Dorna, liderul perfect trebuie să deprindă 
o listă de abilități: „ascensiunea, siguranța, valoarea, 
rezistenţa la stres, controlul emoțional”16. 

În plus, e obligat să aibă o „atitudine caris- 
matică”!7 marcată de „entuziasm, energie şi 
atracție”18, necesare pentru a-şi îndeplini rolurile ti- 
pice: de a inspira, de a încuraja şi de a motiva. 

Şi nu în ultimul rând, el trebuie să fie un maes- 
tru al „dialogului carismatic”, „al cărui secret nu este 
neapărat tehnica, ci comunicarea afectivă pe care 
reuşeşte să o stabilească prin cuvânt”!?. 

Mare parte din calitățile enumerate aici le regă- 
sim şi la personalităţile clujene intervievate. Chiar 
dacă sunt diferite din multe puncte de vedere, ceea 
ce le reuneşte este performanţa şi prestigiul. Poveşti- 
le lor de succes vor revela cititorului o dimensiune 
inedită a evoluției acestor lideri carismatici locali. 


15 James Maxwell. Op. cit. 
16 Alexandre Dorna. Op. cit. 
17 Idem. 

18 Idem. 

19 [dem. 

Î.P.S. BARTOLOMEU ANANIA, 
MITROPOLITUL SCRIITOR 


Valeriu Bartolomeu Anania este ultimul mare 
scriitor interbelic român. Apreciat de Tudor Arghezi, 
Gala Galaction, Nichifor Crainic, Anton Holban, 
Lucian Blaga, Vasile Voiculescu şi Marin Preda, el 
s-a format în preajma marilor nume ale literaturii 
române. Anania a scris versuri, dramaturgie, poves- 
tiri, memorialistică, eseuri şi a făcut traduceri. S-a 
dovedit a fi un publicist foarte bun, în registru ar- 
ghezian, stăpân pe o mare forță a cuvântului. Un 
activ dizident al anilor postbelici, Anania a fost de 
repetate ori arestat şi încarcerat în temniţele comu- 
niste. După Revoluția din 1989, Bartolomeu Anania 
este ales Arhiepiscop al Vadului, Feleacului şi Cluju- 
lui, iar în 2006 este înscăunat Mitropolit al Clujului, 
Albei şi Maramureşului. 

ORFAN CU TATĂ 


Bartolomeu Valeriu Anania s-a născut în 18 
martie 1921, în Vâlcea, sat Glăvile, din tată ardelean 
şi mamă olteancă. Tatăl lui era negustor, iar mama 
era fiică de preot din familia Mărgăriteştilor. 

„Tatăl meu, Vasile Anania, se trăgea din Transil- 
vania, din părțile Sibiului şi anume din satul Boz. Pă- 
rinții lui trecuseră munții dincoace, alungaţi de ne- 
cazurile vieţii ţărăneşti din Ardeal. Fenomenul era 
frecvent. Mic negustor de țară, tatăl meu a scăpătat 
repede în Vâlcea şi a plecat la Bucureşti. Nu se căpă- 
tuise nici printre olteni - pe el, negustor ardelean, l-a 
mâncat repede concurenţa juveţilor de baştină şi nu 
s-a căpătuit, vai de el, nici la Bucureşti. N-a lucrat cu 
cobilița, ci ca muncitor la fosta Societate a Tramvaie- 
lor ca să-şi țină copiii la şcoală. Eu am rămas în sat 
cu mama şi o soră mai mică. Am crescut aşa, un fel 


SI 


de orfani cu tată” 1. 


LA „FABRICA DE POPI” 


Valeriu merge la şcoala primară în sat, urmează 
apoi Seminarul „Central” din Bucureşti, botezat „fa- 
brica de popi”, pe care îl finalizează în 1941. Astfel îi 
va cunoaşte pe marii scriitori Anton Holban şi Eugen 
Ionescu, ambii profesori de limba franceză şi română 
la această şcoală. 


1 De vorbă cu Gheorghe Cunescu, Din spumele mării, Editura Dacia, 
Cluj, 1995. 

Debutează la paisprezece ani cu poezia Pământ 
şi cer, publicată în revista Ortodoxia, iar la şaisprezece 
scrie articolul Camaradul Anton, dedicat morții scrii- 
torului şi profesorului Anton Holban, publicat în 
revista Vremea. Anul următor compune piesa de tea- 
tru Jocul fulgilor, care se difuzează la radio în 26 no- 
iembrie 1938 cu sprijinul directorului şcolii, Petre 
Partenie. 

De unde pasiunea pentru acest gen? „Ţineam 
sub pernă, clandestin, un aparat de radio cu galenă 
şi căşti minuscule, construit de fratele meu, Mitică, 
într-o... cutie de pudră, după un anume sistem de 
economisire a spațiului imaginat de el. Aveam grijă 
să-mi aşez patul lângă o fereastră, ca să leg „antena” 
de burlan şi „pământul” de calorifer. Datorită acestei 
instalații, al cărei statut de ilegalitate îmi sporea inte- 
resul, frecventam cu regularitate scenariile radiofoni- 
ce (teatrul la microfon, cum se spune astăzi) şi nu din 
senin am abordat genul poeziei dramatice printr-o 
asemenea specie, la şaisprezece ani'2. 


»LA LUME” CU ANTON HOLBAN 


Primul scriitor care îi încurajează încercările li- 
terare este Anton Holban. Acesta îl numea „micul 
meu prieten” şi „îl scotea la lume”: „Desigur, nu ar 
avea rost să vorbesc atât despre profesorul Anton 


2 Valeriu Anania. Rotonda plopilor aprinşi, Editura Limes, Cluj, 
2005. 

Holban dacă de el nu s-ar lega şi amintirile scriitoru- 
lui care mijea în mine. Am avut privilegiul de a-i fi 
mult mai aproape decât colegii mei şi aceasta nu 
pentru că eram cel mai bun la limba română, ci, mai 
ales, pentru că scriam poezii. Fără să-mi dau bine 
seama, devenisem micul său prieten”3. 

Intuind talentul elevului său, Anton Holban 
urmăreşte atent evoluția acestuia: „Holban nu se 
preocupa cu precădere de ce anume scriam eu şi nici 
de cum scriam. Pentru el era important că scriu şi 
voia să stăruiesc, să nu rămân o făgăduință neîmpli- 
nită. Nu cred că am făcut la el o ucenicie literară şi 
nici nu a căutat să mi-o dea. Dar se ocupa de mine în 
mod deosebit şi cred că am avut în el un sprijin de 
care orice scriitor are nevoie atunci când se află la 
începutul drumului”+. 


CHELNER „LA APRODU” 


În vara anului 1941 se angajează chelner pentru 
a finanța publicarea revistei Dacia Rediviva, înființată 
împreună cu colegii de seminar: „lată, mi-am zis, o 
meserie pe care aş putea s-o învăţ uşor! În aceeaşi 
oră m-am înfățişat la jupânul Manole Şerbănescu, pe 
ai cărui copii îi meditasem cândva, proprietar al 
unui restaurant de clasa a doua pe strada Vasile Las- 
căr şi cu mare greutate l-am deprins cu ideea de a 


3 Idem. 
4 Idem. 

angaja un nou chelner, în persoana unui tânăr cu 
carte, care scria şi la gazetă, şi, care era, oricum, pro- 
fesorul odraslelor lui. Acolo, în salonul şi grădina 
localului „La Aprodu” am lucrat aproape toată vara, 
de la şapte seara până la miezul nopții şi în felul 
acesta, cu banii de pe şervet, am plătit datoriile res- 
tante ale revistei şi am avansat finanțarea unui nu- 
măr de patruzeci de pagini închinat lui Eminescu” 5. 
În paginile acestei reviste intră în polemică cu 
Dan Botta: „Asupra lui Dan Botta m-am răzbunat în 
numărul doi al revistei din luna mai, vârându-mă, 
printr-o notiță impertinentă, în cunoscuta polemică 
dintre el şi Lucian Blaga. Când Botta, care era profe- 
sor, a aflat că preopinentul său încă nu părăsise băn- 
cile şcolii, s-a înfuriat şi i-a făgăduit prin cineva, nici 
mai mult nici mai puțin, decât „o mamă de bătaie” €. 


UN „ALTFEL? DE EXAMEN 


După absolvirea seminarului teologic, Valeriu dă 
examen de admitere la Facultatea de Teologie din Bu- 
cureşti cu profesorul Nichifor Crainic, cel care îi va 
publica, ulterior, poeziile în Gândirea. „Îmi aminteam 
de examenul meu de admitere la Facultatea de Teolo- 
gie din Bucureşti. În comisie, Nichifor Crainic, pentru 
dogmatică. „De ce a făcut Dumnezeu lumea?” m-a 
întrebat el. „Din necesitate”, am răspuns eu în urma 
unei clipe de cumpănă, fără să-mi dau seama că, după 


5 Idem. 
6 Idem. 

opt ani de seminar, spusesem o prostie. „Din necesita- 
te?!... la gândeşte-te bine!” „Domnule profesor, i-am 
răspuns înțepat, lumea nu putea fi creată decât ori din 
necesitate, ori din capriciu, or, nu-mi pot imagina un 
Dumnezeu capricios”... „Ba din capriciu, domnule 
Anania, din capriciu”, a încuviințat cu o altă eroare, 
voită, profesorul” 7. 


MECANIC AUTO 


Tânărul Valeriu s-a angajat apoi la un atelier 
mecanic, unde producea garnituri de chiulase. „Am 
avut şi o tinerețe grea. În şcoală m-am întreținut sin- 
gur. Am dat meditații în vacanțe, eram preceptor al 
unor copii de oameni bogați, ca să-mi asigur studiile 
pe anul următor. Mai târziu, am lucrat şi într-un ate- 
lier mecanic, calificându-mă în producția garnituri- 
lor de chiulasă pentru automobile şi locomotive” &. 


UN TÂNĂR CURAJOS 
1940: DEMONSTRAȚIA ANTICARLISTĂ 


În septembrie 1940, participă la demonstrațiile de 
stradă anticarliste: „Basarabia fusese cedată fără nici 
un foc de armă şi, la scurtă vreme, şi Nordul Tran- 
silvaniei. Armata plecase umilită din Ţara Ardealului, 
fără să fi tras măcar un foc de armă simbolic, în semn 
de protest împotriva samavolnicului dictat de la Vi- 


7 dem. 
8 De vorbă cu Gheorghe Cunescu, Din spumele mării, ed. cit. 

ena. Răspunzător pentru această stare dezastruoasă, 
în care patria practic era ciopârțită, devenea regele 
Carol II, care deținea funcția de comandant suprem 
al armatei şi care nu ordonase nici un gest de pro- 
test” ?. 


ÎN AREST 


În acea perioadă de maximă confuzie socială, 
tânărul Anania este arestat. „Era prin 1949: mişunau 
agenţii provocatori şi era foarte greu să-i distingi de 
adevărații oameni. Îți venea agentul şi, provocator, 
dulceag, îți spunea la ureche: „Sunt un luptător anti- 
comunist, vin din munți, din echipa lui Arsenescu, 
avem nevoie de ajutor; nişte bani, dacă se poate”. 
Era suficient să bagi mâna în buzunar ca să înfunzi 
puşcăria, să nu te mai întorci... Era vremea în care 
tinerii de vârsta mea nimereau în teribilul infern de 
la Piteşti” 10. 


CĂLUGĂRUL 


Foarte repede se călugăreşte la Mânăstirea Antim 
din Bucureşti sub numele Bartolomeu, apoi pleacă la 
Mânăstirile Polovragi şi Baia de Arieş ca ierodiacon. 
În urma întâlnirii cu Victor Papilian, decide să studi- 
eze la Facultatea de Medicină şi la Conservatorul din 


* Bartolomeu Anania. Atitudini, Arhidiacezana, Cluj, 1999. 
10 [dem. 

Cluj şi să se întoarcă în „patria transilvană a bunilor 
săi dinspre tată” 11. 


STUDENT LA CLUJ 


„Eram sărac lipit pământului.” 

„Eram triplu student, la Medicină, Teologie şi 
Conservatorul de Muzică şi toată ziua alergam de la 
un curs la altul şi de la un laborator la celălalt. Seara, 
dădeam lecţii unui elev din Mănăştur, în schimbul 
unei felii de pâine şi unei străchini de lapte, pe care 
părinții lui mi le puneau drept cină pe masă; eram 
sărac lipit pământului şi mi se isprăvise straița cu 
prune uscate, al căror gust, asociat cu cel al mămăli- 
gii, îmi acrise sufletul”. 

Viaţa studenţilor clujeni din acea perioadă era 
deosebit de grea. „Bursa unui student era de 90.000 
de lei, în timp ce masa de prânz la cantina Universi- 
tății (de altfel, singura care se servea în douăzeci şi 
patru de ore) ajunsese la 110.000. Pensiunile particu- 
lare puteau oferi o mâncare gătită, nu însă şi pâinea; 
pe aceasta o agonisea fiecare, după cum îl ajutau mij- 
loacele. Studenţii aveau nevoie de locuinţă (numărul 
lor se dublase aproape, prin cei întorşi din război şi 
prin evreii ce îşi redobândiseră dreptul de a învăța), 
aveau nevoie de hrană, de medicamente, de material 
didactic şi chiar de îmbrăcăminte”. 


11 Valeriu Anania, Rotonda plopilor aprinşi, ed.cit. 

1946: GREVA DE LA CLUJ 


În perioada studenţiei clujene, Anania devine 
preşedinte al Centrului Studenţesc „Petru Maior” şi 
conduce greva studențească antirevizionistă şi anti- 
comunistă din iunie 1946, în urma căreia este arestat 
şi apoi expulzat din Cluj. 

„În primăvara lui 1946, îndată după Paşti, pos- 
turile de radio au anunţat că marile puteri, într-o 
conferință preliminară, au ajuns la concluzia că Ar- 
dealul de Nord îi aparţine - şi-i va aparține întot- 
deauna - României. În acea clipă, întreaga studenți- 
me a ieşit în stradă. În Piaţa lui Matei Corvin ne-am 
încolonat şi am venit aici, în fața acestei catedrale şi a 
Teatrului Naţional..." 2. 

Toată viaţa îşi va aminti seara în care a fost ex- 
pulzat din oraşul de la poalele Feleacului. „În acel 
noiembrie 1947, pe o ploaie măruntă de toamnă, am 
fost expulzat din Cluj pe drumul Apahidei, până la 
Toplița, cale de două sute de kilometri, escortat de 
jandarmi, din post în post”î5. 


DETENȚIA 


În 1958, este condamnat la douăzeci şi cinci de 
ani de muncă silnică, pe care îi efectuează, parțial, la 
Jilava, Piteşti şi Aiud, până în 1964, când este eliberat 
prin decretul general de grațiere. „Într-adevăr, în 


! Valeriu Anania. Apa cea vie a Ortodoxiei, Editura Renaşterea, 
Cluj, 2002. 
15 Idem. 

noaptea de 13-14 iunie, au venit şi m-au ridicat. La 
primul interogator, prima întrebare a fost despre 
materialele subversive primite de la Arghezi şi trans- 
mise călugărului Veniamin. Aşa cum fac mai toți în 
astfel de situaţii, l-am luat în braţe pe „nu ştiu” şi am 
ținut-o aşa până ce locotenentul mi-a pus în față 
mărturiile contrare. Am semnat o declarație şi asta a 
fost tot” 14. 

„Procesul meu a durat trei zile la Tribunalul Mi- 
litar, într-o sală ticsită de muncitori şi securişti. La 
interogatoriu, am recunoscut că îi înmânasem lui 
Veniamin Nicolae un pachet cu materiale interzise 
(care, se pretindea, se află pe masa judecătorilor). 

Pachetul aparținea medicului pediatru Veselovs- 
Chi, care l-a rugat pe Arghezi să îl păstreze, de unde, la 
rugămintea poetului, îl preia Valeriu şi îl trimite la mâ- 
năstirea Polovragi prin starețul Veniamin. „Erau mai 
mult hârtii, scrisori şi fotografii de familie, acte de 
studii, o diplomă de doctor în medicină pe numele 
Veselovschi, Cranii de lemn şi alte câteva cărți cu pro- 
fil asemănător (care vădeau „ce anume fel de politi- 
că” făcuse proprietarul) şi un obiect mai aparte, o 
statuetă de abanos care înfățişa, probabil, o zeitate 
africană, ceva suvenir din vreo călătorie a doctoru- 
lui” 3. 


14 Idem. 
15 Valeriu Anania, Rotonda plopilor aprinşi, ed.cit. 

PENTRU O FELIE DE PÂINE 


„În anii “60, mă găseam în închisoarea Aiud, în 
secția a cincea, unde erau camere mai mari. Noi, cei 
mai mulți, eram bolnavi, suferinzi; ne găseam cam 
douăzeci în aceeaşi cameră, cu paturi suprapuse. 
Raţia de pâine era de 100 grame pe zi... Toată viața 
îmi voi aminti situația-limită în care împărțirea unei 
felii devenise o problemă de viață şi de moarte” 16. 


DIN NOU ÎN LIBERTATE 


După grațiere, se reîntoarce la biblioteca patriar- 
hală. În anul următor, este trimis la Arhiepiscopia 
Misionară Ortodoxă Română din America şi Canada 
ca secretar eparhial, consilier cultural, secretar gene- 
ral al Congresului Bisericesc, director al Cancelariei 
eparhiale, director al Departamentului Publicaţiilor, 
reprezentant al relaţiilor interbisericeşti, redactor al 
Almanahului Credința şi al casetei de literatură Noi, 
membru a două Comisii ale Conferinţei Permanente 
a Episcopilor Ortodocşi din cele două Americi (Co- 
misia Ecumenică şi Comisia de Studii şi Proiecte). 


MARII SCRIITORI 


In memoriile sale, Anania conturează portrete 
inedite ale marilor scriitori pe care i-a cunoscut în 
timpul vieții. 


16 Bartolomeu Anania. Atitudini, ed.cit. 

TUDOR ARGHEZI, UN OM DIFICIL 

„Arghezi era un om foarte dificil şi nici chiar marii 
şi bunii săi prieteni Gala Galaction şi N.D. Cocea nu şi 
l-au putut ține aproape tot timpul. Şerban Cioculescu a 
observat că eu am fost singurul care a izbutit să păstre- 
ze neştirbită prietenia Meşterului din Mărţişor vreme 
de douăzeci şi cinci de ani” 7. 

Memorialistul descrie contextul în care a reuşit să 
stârnească interesul marelui poet. „Arghezi răsfoia 
revistele literare, printre acestea Gândirea. La un mo- 
ment dat, Arghezi a scos un hm!... L-a exclamat şi a 
doua oară. Intrigat, amicul meu şi-a aruncat ochii pe 
pagină şi mi-a văzut numele în susul unei poezii. 
Înţelegând că poezia îi plăcuse (deşi ştia că Gândirea 
nu-i plăcea), Mihai Vornicu i-a spus lui Arghezi că mă 
cunoaşte, că-i sunt chiar prieten, că sunt călugăr în 
mânăstirea Antim. „Se mai găsesc şi azi tineri poeți 
care se duc la mânăstire?” l-ar fi întrebat Arghezi. 
Amicul a venit a doua zi într-un suflet la mine şi mi-a 
transmis invitația de a mă duce la Mărţişor; maestrul 
voia să mă cunoască. M-am dus. Îi ştiam (şi cum îi 
ştiam!) poeziile, trăiam sub vraja lui. Şi poate mai 
mult decât interesul literar, i-am câştigat inima. Vre- 
me de douăzeci şi cinci de ani” 18. 


VOICULESCU, UN OM SIMPLU 
„Voiculescu trăia simplu, foarte simplu, în casa lui, din 
care îşi păstrase o singură odaie, înghesuit între cărți, 


17 De vorbă cu Liviu Grăsoiu, Radio Bucureşti, 16 feb. 1989, inter- 
viu publicat în Din spumele mării 
18 De vorbă cu Gheorghe Cunescu, Din spumele mării, ed. cit. 

multe şi foarte felurite, îndesate în rafturi pe câte două 
şi trei rânduri, de jos până-n tavan, într-o aparentă neo- 
rânduială. La vârsta lui, când atâția intelectuali sunt 
dezabuzaţi de lectură, el citea zilnic şi era gata să-ți 
vorbească despre pagina cea mai nouă. Era destul de 
strâmtorat, iar aceasta se cunoştea mai întâi prin ținuta 
lui vestimentară, întotdeauna corectă, dar trădând in- 
tervenţia repetată a curățătoriei chimice şi după indis- 
creția paltonului întors cu nasturii de-a-ndoaselea. lar- 
na nu avea destule lemne de foc şi, deseori, dormea în 
căciulă şi bocanci”. 


MOŞ AGÂRBICEANU 

„Moş Agârbiceanu, cum i se spunea, avea o casă 
pe strada Andrei Mureşanu şi trăia mai mult retras. 
La vremea când locuiam sub dealul Feleacului, la 
gazda care avea să mă dea afară pentru neplata chi- 
riei, treceam zilnic prin fața casei lui şi-l vedeam 
uneori în grădinița din față, cu săpăliga, printre 
flori”. 


BLAGA, SEDUCĂTORUL 

Descoperim în scrierile lui Anania un Lucian 
Blaga seducător şi spiritual, discutând despre confe- 
rința lui Gandhi, la care asistase personal, şi despre 
„capra” acestuia, pe care şi-o imagina aşteptând, 
priponită, în spatele scenei. 


MOŞ GALA 
„Galaction nu putea fi cunoscut, ci numai ghi- 
cit şi numai atât cât îți îngăduia statura lui de faun 

creştinat, îmbrăcat călugăreşte în potcap cu straşină, 
dulamă încătărămată şi rasă de şiac, de sub care 
clămpăneau în mers cizmele subțiri ca două donici- 
oare de păcură. Câte ceva din tainele lăuntrului său 
îi trădau doar ochii aceia limpezi şi tulburi, aglome- 
raţi în orbite ca nişte cioburi de oglindă pisată şi mâ- 
inile acelea neastâmpărate, prin ale căror degete 
curgeau toate limbile Babilonului. Stăteai de vorbă 
cu el şi deodată îți dădeai seama că te afli în fața 
unui cifru ființial”. 


OPERA 

În 1966, Valeriu Anania debutează editorial cu 
poemul dramatic Miorița, a cărui Predoslovie a fost 
semnată de Tudor Arghezi. „Autorul Mioriței, poetul 
Valeriu Anania, e călugăr. Nu ştiu câte trepte a tre- 
cut peste vârsta de patruzeci de ani. Oricum, puţine. 
El stăpâneşte versul şi limba magistral şi măiestriile 
lui cresc înalt, sporite de un talent desfăşurat în sus. 
Nimeni nu l-a aşteptat să vie şi el a venit, de unde, 
de ne-unde, aşa cum s-a ivit, zvâcnind din fulgere de 
piatră, fără să fie pus printre şoimi şi piscuri, bradul 
la tulpina căruia se înşiră şi notele de creion acestea. 
Mă uit peste o sută de veacuri şi închid manuscrisul 
poetului, împăcat” %. 

Meşterul Manole, Editura pentru literatură, Bu- 
cureşti, 1968, Du-te vreme, vino vreme, Editura Tinere- 
tului, Bucureşti, 1969, Păhărelul cu nectar, Editura lon 


19 Valeriu Anania. Miorița, Editura Dacia, Cluj, 1995. 

Creangă, Bucureşti, 1969, Geneze, Editura Cartea 
Românească, Bucureşti, 1971, Steaua zimbrului, Editu- 
ra Eminescu, Bucureşti, 1971, Poeme cu măşti, Editura 
Editura Cartea Românească, 1972, File de acatist, co- 
lecţia caietelor Noi, ediție bibliofilă, hors commerce, 
Detroit, 1976, Istorii agripine, Editura Cartea Româ- 
nească, Bucureşti, 1976, Străinii din Kipukua, Editura 
Cartea Românească, Bucureşti, 1979, Greul pământu- 
lui, Editura Eminecu, Bucureşti, 1982, Rotonda plopi- 
lor aprinşi, Editura Cartea Românească, Bucureşti, 
1983, Anamneze, Editura Eminescu, Bucureşti, 1984, 
Cartea Oltului. Şcoliile arhimandritului Bartolomeu la 
imaginile fotografice ale lui Dumitru F. Dumitru, Editu- 
ra Episcopiei Râmnicului şi Argeşului, 1990, Amin- 
tirile pregrinului Apter, Editura Cartea Românească, 
Bucureşti, 1990, Promemoria. Acțiunea catolicismului în 
România interbelică, Editura Institutului Biblic şi de 
Misiune al Bisericii Ortodoxe Române, 1992, Imn 
Eminescului în nouăsprezece cânturi, Editura Cartea 
Românească, Bucureşti, 1992, Noul Testament. Versi- 
une revizuită, redactată şi comentată de Bartolomeu Vale- 
riu Anania, Editura Institutului Biblic şi de Misiune 
al Bisericii Ortodoxe Române, 1993, Hoţul de mărgări- 
tare, Casa de editură Dokia, Cluj, 1993, Din spumele 
mării. Pagini despre religie şi cultură, Editura Dacia, 
Cluj, 1995, Pledoarie pentru Biserica Neamului, Editura 
Omniscop Craiova, 1995, Cartea lui lov. Versiune 
revizuită după Septuaginta, Editura Anastasia 
Bucureşti, 1996, Clujul universitar al generației 1946 în 
memoriile lui Valeriu Anania, Editura Arhidiecezana, 

Cluj, 1996, Pentateuhul sau Cele cinci cărți ale lui Moise. 
Versiune revizuită după Septuaginta, redactată şi 
comentată de Bartolomeu Valeriu Anania, Editura 
Institutului Biblic şi de Misiune al Bisericii Ortodoxe 
Române, 1997, Cartea Psalmilor sau Psaltirea profetului 
şi regelui David. Versiune revizuită după Septuaginta, 
redactată şi comentată de Valeriu Bartolomeu 
Anania, Editura Arhidiecezana, Cluj, 1998, Cântarea 
Cântărilor. Versiune revizuită, redactată şi comentată de 
Bartolomeu Valeriu Anania, Editura Anastasia, 1998, 
Poeme alese, Editura Dacia, Cluj, 1998, Cartea 
profetului Isaia. Versiune revizuită după Septuaginta, 
redactată şi comentată de Bartolomeu Valeriu Anania, 
Editura Anastasia, Bucureşti, 1999, Cartea profetului 
leremia. Versiune revizuită, redactată şi comentată de 
Bartolomeu Valeriu Anania, Editura Anastasia, 
Bucureşti, 1999, Atitudini, Editura Arhidiecezana, 
Cluj, 1999, Poezia Vechiului Testament: Cartea lui lov, 
Psaltirea, Proverbele lui Solomon, Ecleziastul, Cântarea 
Cântărilor, Plângerile lui leremia. Versiune revizuită, 
redactată şi comentată de Bartolomeu Valeriu Ana- 
nia, Editura Institutului Biblic şi de Misiune al Bise- 
ricii Ortodoxe Române, 2000, Cartea profetului lezechi- 
el. Versiune revizuită după Septuaginta, redactată şi co- 
mentată de Bartolomeu Valeriu Anania, Editura 
Anastasia, Bucureşti, 2000, Cartea profetului Daniel şi 
ale celor doisprezece profeți mici. Versiune revizuită după 
Septuaginta, redactată şi comentată de Bartolomeu Vale- 
riu Anania, Editura Anastasia, Bucureşti, 2000, De 
dincolo de ape, Editura Dacia, Cluj 2000, Apocalipsa 
Sfântului loan. Traducere, introducere şi note de Barto- 

lomeu Valeriu Anania, Editura Paralela 45, Cluj, 2001, 
Biblia sau Sfânta Scriptură, ediție jubiliară a Sfântului 
Sinod, versiune diortosită după Septuaginta, redactată şi 
adnotată de Bartolomeu Valeriu Anania, arhiepiscopul 
Clujului, sprijinit pe numeroase alte osteneli, 2001, Apa 
cea vie a ortodoxiei, Editura Renaşterea, Cluj, 2002, 
Icoana patriei vâlcene, Editura Almarom, Râmnicu- 
Vâlcea, 2002, Atelier biblic. Caiete de lucru, Editura 
Renaşterea, Cluj, 2003, Canonul cel Mare al Sfântului 
Andrei Cretanul, în diortosirirea Arhiepiscopului Barto- 
lomeu, 2004, Sfânta Scriptură, ediţie jubiliară în format 
CD Rom, 2004. 

Preşedintele Academiei Române şi profesorul 
universitar lonel Haiduc este un savant renumit şi 
apreciat în străinătate. Cu cinci studii de chimie pu- 
blicate în Statele Unite ale Americii şi peste trei mii 
de citări în literatura şi publicaţiile de specialitate, 
două traduceri în limba greacă şi poloneză, Haiduc 
este un nume de referință mondială în domeniul 
chimiei coordinative şi organometalice, al chimiei 
supramoleculare, a ciclurilor organice, a compuşilor 
biologic activi ai metalelor, al nomenclaturii şi sis- 
tematizării în chimia anorganică şi în domeniul po- 
liticii şi managementului ştiinţei. 


CLUJENI CARISMATICI 


COPILĂRIE, RĂZBOI ŞI ALARME AERIENE 


Ionel Haiduc s-a născut în 9 mai 1937, la Cluj. 
Primii ani ai copilăriei îi petrece în perioada celui 
de-al doilea război mondial, în timpul refugiului la 
Sibiu. „M-am născut la Cluj, aici am făcut şi şcoala, 
cu excepția primei clase pe care am urmat-o la Sibiu, 
în timpul refugiului. Îmi amintesc câteva alarme ae- 
riene. Locuiam în apropierea Parcului Harteleck şi 
atunci când îţi era lumea mai dragă, suna sirena şi 
eram nevoiți să fugim în adăposturi. Tot la Sibiu 
m-au dus părinţii la grădiniță, dar în prima zi am 
fugit de acolo, după ce am rămas singur. Prima clasă 
nu mi-a lăsat prea multe amintiri, am păstrat doar 
numele învățătoarei, doamna Beu”. 

„Pe urmă am revenit la Cluj, la şcoala Bob, unde 
am învățat trei ani. Am avut o învățătoare excepționa- 
lă, doamna Paraschiva Sova, care a trăit peste nouă- 
zeci de ani, păstrându-şi mintea limpede şi clară. Ea 
s-a bucurat de multă dragoste şi respect din partea 
foştilor elevi, pentru că a ştiut să se apropie de copii 
şi să pună suflet în ceea ce făcea”. 


LA ŞCOALA MEDIE 


lonel Haiduc a absolvit actualul Colegiu Naţio- 
nal „Emil Racoviţă” în anul 1948. 

„Când am terminat clasa a treia primară, a apă- 
rut reforma învățământului din 1948. Atunci urma 
să intrăm la liceu, dar, spre dezamăgirea noastră, 
şcoala nu se mai numea liceu, ci şcoală medie. Eu am 
intrat la cea care se numeşte acum Colegiul Naţional 

„Emil Racoviţă”, unde am studiat din clasa a cincea 
până în clasa a zecea. Am avut câțiva profesori re- 
marcabili - la limba română ne-a predat Cornel 
Regman, care pe urmă a ajuns redactor şef la ziarul 
Contemporanul. Era destul de apreciat în domeniul 
criticii literare. De la el am învăţat foarte bine grama- 


SI 


tică”. 


GAZETA MATEMATICĂ, 
PROBLEME ŞI REZOLVĂRI 


Haiduc îşi aminteşte că, în acea perioadă, elevii 
cu performanţe erau respectați şi nu erau porecliți 
„tocilari”, ca acum. „Mă întrebaţi cum se făcea şcoală 
atunci, cred că în mare măsură, ca şi acum. Mi-e greu 
să fac comparaţie. Ştiu că se făcea şcoală serios. Între 
elevi, până la terminarea şcolii, era o atmosferă de 
seriozitate şi de respect al performanţei, adică elevii 
premianți nu erau etichetați drept tocilari, în clasă. 
Colegii cu rezultate mai modeste îi priveau cu res- 
pect pe cei cu premii”. 

„La matematică aveam un profesor foarte bun, 
dar şi foarte serios, profesorul Mărgineanu, care ne 
stimula să rezolvăm cât mai multe probleme din Ga- 
zeta Matematică. Cred că erau două variante, una 
pentru cadre didactice şi una pentru elevi, cu foarte 
multe probleme de rezolvat, cu punctajul aferent. Se 
publicau apoi listele cu rezolvitorii de probleme. A 
fost prima dată când eu şi alți colegi ne-am văzut 
numele tipărit într-o revistă, ceea ce era foarte stimu- 
lator. Obişnuiam să ne întâlnim noi între noi, colegii, 

să rezolvăm împreună problemele din Gazetă. Eu 
locuiam în centru, iar, de multe ori, colegii veneau la 
mine să le dau soluțiile mai dificile, alteori le găseam 
împreună. Cel mai bun la această materie era Florin 
Constantinescu, un coleg care a devenit profesor de 
matematică în Frankfurt”. 


„AM PRINS GUST DE CHIMIE” 


Deşi îi plăcea matematica, elevul Haiduc s-a în- 
drăgostit de chimie: „Eu, în schimb, am prins gust de 
chimie. Nu ştiu de ce, dar primul contact cu chimia 
m-a decis că asta vreau să fac. La această specialitate, 
am avut-o profesoară pe doamna Cecilia Marian, 
care a avut curajul să îmi lase pe mână cheile labora- 
torului, să pot intra oricând acolo, chiar şi în afara 
orelor de şcoală. Uneori, mă însoțea câte un coleg, 
dar, de obicei, eram singur. Făcusem rost de o carte 
de chimie analitică a profesorului Liteanu. Liceul 
avea un laborator gol, unde am făcut multe, multe 
experienţe, care mi-au şi plăcut”. 


STUDENȚIA 


„Când am devenit student, n-aveam probleme 
pentru că experienţele pe care le-am făcut la liceu e- 
rau, de fapt, programa de chimie analitică pentru anul 
întâi. Profesorul Liteanu a fost cel care mi-a sugerat şi 
tema de studiu care a stat la baza întregii mele cariere. 
De aici s-au născut multe preocupări şi întrebări. Şi a 
mai fost încă ceva, un discurs de recepție susținut de 
Nicolae Teclu la Academia Română, în 1880, despre 

relația dintre chimia organică şi chimia anorganică. 
L-am citit atunci şi mi-a plăcut, eram în ultimul an 
de facultate şi, cu puţinele cunoştinţe care le aveam, 
am scris şi eu un articol pe aceeaşi temă, dar cu 80 de 
ani mai târziu. Între-timp, sigur, chimia se schimbase 
mult, practic chiar Teclu spunea că chimia era la în- 
ceputurile ei”. Acum citesc cu amuzament şi cuvân- 
tarea lui Teclu, şi articolul meu şi mă simt tentat să 


SI 


scriu unul nou, pe aceeaşi temă”. 


DOCTORATUL LA MOSCOVA 


În 1959, Ionel Haiduc îşi ia licenţa în chimie la 
Universitatea „Babeş-Bolyai“, iar în 1964, la doar 27 
de ani, devine doctor în chimie şi „candidat în şti- 
ințe” la Institutul de Tehnologie Chimică Fină „M.S. 
Lomonosov” din Moscova. Teza lui de doctorat tra- 
tează tema polimerilor anorganici şi silico-organici şi 
este condusă de marele specialist K.A. Andrianov. 

Perioada de doctorat în Moscova la Institutul 
Lomonosov i-a lăsat multe amintiri. „Îmi amintesc 
multe lucruri, academicianul Andrianov mi-a fost 
conducător de doctorat. El se bucura de o reputație şi 
de autoritate extraordinară, națională, dar şi mondi- 
ală, una dintre cărțile lui a fost tradusă, în 1960, în 
limba engleză şi publicată în Statele Unite. Era întot- 
deauna invitat la marile conferințe internaționale şi 
reuşea să meargă o dată, de două ori pe an. Se bu- 
cura de o mare autoritate pentru că a avut un rol 
foarte important în timpul celui de-al doilea război 

mondial. El inventase nişte uleiuri de motor care nu 
se îngroşau şi nu înghețau la temperatură joasă. În 
1943, nemţii au ajuns atunci foarte aproape de capi- 
tală, dar au fost prinşi de o iarnă foarte grea. Nu 
le-au mai funcționat tancurile şi camioanele, se 
mişcau cu dificultate”. 

„Ruşii, în schimb, în Siberia, erau pregătiți pen- 
tru iarnă grea. Datorită uleiurilor lui Andrianov şi 
aflând că Japonia nu va ataca Uniunea Sovietică în 
Siberia, au putut să-şi deplaseze armata de acolo la 
Moscova pentru a-i respinge pe nemți. Vă dați sea- 
ma că, după o asemenea întâmplare, autoritatea lui 
Andrianov era extraordinară. lar faptul că am lucrat 
cu acest academician rus, care era foarte bine cunos- 
cut în străinătate, a fost un fel de carte de vizită, care 
mi-a folosit atunci când am candidat pentru o bursă 
Fullbright în SUA, pentru că obținerea acesteia era 
condiționată de acceptarea într-un laborator univer- 
sitar american. Atunci trebuia să spui ce vrei să faci, 
o temă care te interesează şi un background: cine eşti 
şi cu ce te prezinți, or faptul că aveam câteva lucrări 
făcute cu Andrianov a fost un argument serios. 
Mi-am dat seama de asta mai târziu, când, în S.U.A. 
fiind, profesorul Gillman, ori de câte ori avea vizita- 
tori, îi aducea şi la mine în laborator şi le spunea că 
mi-am dat doctoratul cu acest savant rus”. 


UN AMERICAN ÎN RUSIA 


Pe profesorul american Gillman, cu care va co- 
labora mai târziu, îl cunoaşte la Moscova. „Gillman 

fusese în vizită la Moscova, unde a ținut o conferință 
la un institut. În timpul conferinței, colegii ruşi i-au 
pus o mulțime de întrebări, dar în limba rusă. La 
ruşi, se obişnuia să pui întrebările în scris, nu verbal. 
Pe parcursul conferinței, scriai bilețelul, îl trimiteai 
vorbitorului, iar, la sfârşit, acesta lua bilețelele, le citea 
şi răspundea. Evident, toate erau scrise în limba rusă. 
Numai eu am scris în limba engleză şi am şi semnat - 
de obicei nu se semnează. Am semnat „lonel Haiduc, 
România”. Când cel care conducea adunarea a ajuns 
la bilețelul meu, a zis: „acesta este scris în limba en- 
gleză” şi i l-a dat profesorului să-l citească. Gillman 
l-a citit, l-a pus în buzunar şi a plecat”. 

Câştigător al bursei Fullbright, studiază apoi la 
lowa State University din Statele Unite cu profesorul 
Henry Gillman şi la University of Georgia, U.S.A, cu 
profesorul R.B. King. 

„După ce m-am întors în țară, i-am scris, ce- 
rându-i nişte lucrări publicate de dânsul. L-am rugat 
să mi le trimită. Gillman mi le-a trimis, însoțite de o 
scrisoare în care îşi amintea de întâmplarea de la 
Moscova: „lu eşti acela care la Moscova mi-ai trimis 
bilețelul în engleză, am fost foarte bucuros să găsesc 
măcar unul pe care l-am înţeles”. Şi de aici s-a născut 
o corespondenţă, iar anul viitor, când s-a ivit posibi- 
litatea de a concura pentru bursă Fullbright, am fost 
acceptat. Am petrecut şaisprezece luni frumoase cu 
profesorul Gillman. Dar, cum eu n-am vrut să ră- 
mân, definitiv, în Statele Unite, el mi-a oferit şansa 

să petrec în fiecare an universitar câte un semestru 
acolo”. 
UN ALT AMERICAN ÎN ROMÂNIA 


„În 1971, Gillman era deja în vârstă şi n-a mai 
reuşit să acopere invitația necesară mie. Într-un final, 
am ajuns la profesorul King, la o universitate din 
Georgia. Eram amândoi foarte tineri, dar el avea deja 
o reputație foarte bine stabilită în S.U.A. şi în lume, 
pentru că făcuse nişte lucrări deosebite. Am colabo- 
rat bine şi cu el, am publicat împreună, iar cu ocazia 
zilei mele de naştere din acest an, a fost şi el prezent 
la Academie, la Bucureşti. Am fost foarte bucuros. 
El, de fapt, vine acum destul de des în România. Co- 
laborăm încă, iar un coleg mai tânăr lucrează cu el”. 


CLUJEANUL ŞI ACADEMIA ROMÂNĂ 


În 1973, Ionel Haiduc devine profesor la Faculta- 
tea de Chimie din cadrul Universităţii „Babeş-Bolyai”, 
iar peste numai trei ani ocupă funcția de prorector al 
acestei universități. Din 1990 până în 1993 este rector 
la aceeaşi universitate, iar în 1995 este ales preşedinte 
al Academiei Române, Filiala Cluj. În 1998 pleacă la 
Bucureşti ca vicepreşedinte al Academiei Române, 
funcție pe care o va ocupa timp de doi ani, iar între 
2004 şi 2005 va fi vicepreşedintele Institutului Cultu- 
ral Român. În 5 iunie 2006, Haiduc merge din nou la 
Bucureşti, de această dată, ca preşedinte al Acade- 
miei Române. 

Haiduc consideră că şi-a asumat o mare respon- 
sabilitate şi recunoaşte că e foarte greu să stai pe sca- 
unul preşedintelui Academiei: „E greu, sunt lucruri 
complexe, întotdeauna dorințele sunt mai numeroa- 
se decât posibilitățile şi intențiile nu se pot transfor- 
ma toate în realitate în timp scurt şi în mod perfect. 
Dar încerc să fac față”. 


PROFESORUL ŞI DOCTORANZII 


Profesorul Haiduc predă un curs apreciat de 
studenţii doctoranzi ai U.B.B. „În primul semestru, 
țin un curs de metodologia cercetării pentru docto- 
ranzi. Mi-a făcut plăcere să îl pregătesc şi am impre- 
sia că i-a interesat şi pe doctoranzi, pentru că erau 
lucruri pe care le auzeau prima dată şi care le erau 
foarte utile. Adică, în afară de discuţia introductivă 
despre psihologia cercetătorului - de ce face cineva 
cercetare, cine trebuie sau poate să facă cercetare şti- 
ințifică, cum să procedeze, ce teme să aleagă, unde, 
când, la ce vârstă? Sunt câteva lucruri interesante de 
acest gen. Pentru studenţi era apoi util să afle - fără 
lipsă de modestie - de la cineva care cunoaşte aceste 
lucruri cum se citeşte şi cum se scrie o lucrare ştiinți- 
fică. Citirea unei lucrări ştiinţifice este o chestiune 
care se învaţă în timp”. 

„O lucrare ştiinţifică nu se citeşte de la început 
până la sfârşit, ca un roman. De asemenea, există 
anumite reguli de redactare care trebuie avute în ve- 
dere. Nu te aşezi să scrii tot ce-ţi trece prin minte, ci 
sunt nişte trepte care trebuie parcurse. Extrem de 

important este titlul lucrării, care trebuie să spună 
ceva pentru a atrage un potențial cititor. O lucrare 
ştiinţifică trebuie să prezinte, chiar din titlu, elemen- 
tul de noutate”. 

„E important, apoi, rezumatul lucrării ştiinţifice. 
Pentru că trăim într-o societate în care totul se dez- 
voltă şi trece foarte rapid, avem tendinţa de a citi un 
rezumat şi de a extrage de acolo informația necesară. 
Dacă rezumatul ne stârneşte interesul, citim mai de- 
parte, concluziile, contextul prezentat în introducere, 
motivul efectuării cercetării. De-abia dacă ne mai 
interesează toate detaliile, intrăm în ele, efectiv”. 


MONITORIZAREA CERCETĂRII 
ŞTIINŢIFICE 


pr 


„Acum nu te mai întreabă nimeni ce-ai publicat 

„O altă temă a cursului era despre monitoriza- 
rea internațională a cercetării ştiinţifice şi vizibilita- 
tea ştiinţei româneşti, despre factorul de impact. 
Institutul de Informare Ştiinţifică din Statele Unite 
efectuează o monitorizare internațională permanen- 
tă. Acest institut este „un dictator” atunci când este 
vorba despre evaluarea şi ierarhizarea țărilor, insti- 
tuțiilor şi indivizilor care fac cercetare ştiinţifică. 
Acum nu te mai întreabă nimeni ce-ai publicat. Toate 
aceste date există în baza de informații a acestui in- 
stitut. Cine are acces - şi universitățile occidentale 
au, practic, toate acces la această bază de date contra 
unui abonament - îți introduce numele şi obține 

într-un minut lista lucrărilor pe care le-ai publicat. 
Dar nu chiar toate, ci numai lucrările pe care le-ai 
publicat în revistele care fac parte din aşa-zisul flux 
principal”. 

„Contează foarte mult în ce revistă publici. Dacă 
e o revistă obscură, lucrarea e pierdută, n-o mai ci- 
teşte nimeni. Momentan, acest institut are în evi- 
dență opt reviste româneşti. De aceea, e important să 
publicăm în reviste internaționale şi să țintim cât mai 
sus, la publicaţiile cu factorul de impact cât mai ridi- 
cat. Bineînţeles, unele sunt, practic, inaccesibile. Tre- 
buie să ai nişte contribuții foarte semnificative ca să 
poți semna într-o asemenea publicaţie”. 


O COLECȚIE DE TIMBRE — „CHIMICĂ” 


Una dintre pasiunile preşedintelui Academiei 
este colecționarea de timbre cu tematică de chimie. 
„E uimitor că toată istoria chimiei poate fi ilustrată 
prin timbre. Multe țări au emis astfel de exemplare 
ca să-şi onoreze oamenii de ştiinţă din acest dome- 
niu. De exemplu, există multe timbre ruseşti cu 
Mendeleev. Suedia scoate în fiecare an câte o serie de 
timbre dedicate Premiilor Nobel şi unul dintre aces- 
tea se referă la chimie. După cincizeci de ani, un 
chimist distins cu Premiul Nobel poate să apară pe 
un timbru suedez. Astfel, se poate întocmi o colecție 
foarte frumoasă pornind de alchimişti şi terminând 
cu chimiştii din zilele noastre. Există şi exemplare pe 
care sunt ilustrate formule chimice, aparatură de la- 
borator, instalaţii industriale, care, toate, reflectă per- 

formanţele unor ţări. Nu sunt foarte valoroase. Unul 
dintre cele mai rare este un timbru turcesc cu Marie 
Curie, pe care l-am văzut doar în cataloage. Timbrele 
recente sunt relativ accesibile”. 


WEEKENDURI LA VALEA IERII 


În timpul liber, Ionel Haiduc merge cu familia la 
cabana din Valea Lerii. „Mie îmi plac Munţii Apuseni 
şi am reuşit să-mi fac o mică reşedinţă de vacanţă pe 
Valea lerii. Acolo îmi place să-mi petrec weekend- 
urile cu familia. De obicei, vin săptămânal la Cluj - 
sosesc la sfârşit de săptămână şi stau până luni, când 
îmi țin orele la universitate”. 


ÎNAINTE ŞI DUPĂ ELENA CEAUŞESCU 


Dacă înainte de 1989, în România exista doar un 
singur „savant de renume mondial, academician 
doctor inginer în chimie Elena Ceauşescu”, în pre- 
zent, adevărații chimişti şi-au reintrat în drepturi. 
lonel Haiduc este astăzi recunoscut ca unul dintre cei 
mai valoroşi chimişti ai țării. Lista sa de premii şi dis- 
tincții naționale şi internaționale este impresionantă: 
Premiul „G. Spacu” al Academiei Române (1974), 
Medalia „Pro Colaboratione” conferită de Academia 
Ungară de Ştiinţe, Filiala Debrecen, Diploma de 
Onoare a Prezidiului Academiei de Ştiinţe a Repu- 
blicii Moldova, Cetăţean de Onoare al Municipiului 
Cluj-Napoca (1999), Ordinul „Steaua României” în 
rang de Mare Ofiţer, acordat de Preşedintele României 

(2000), Membru de Onoare al Academiei de Ştiinţe a 
Republicii Moldova. 

Este membru ales al Academiei Europaea din 
Londra (2002), Doctor Honoris Causa al Universității 
Tehnice „Gheorghe Assachi” din laşi, Premiul Socie- 
tății de Chimie din România pentru întreaga activita- 
te, Doctor Honoris Causa al Universităţii Politehnice 
Timişoara, Diploma de onoare PRO SCIENTIA acor- 
dată de CNCSIS, Ministerul Educaţiei şi Cercetării, 
Diploma pentru excelenţă în cercetare oferită de Uni- 
versitatea „Babeş-Bolyai”, Cluj-Napoca (2004), Pre- 
miul „Costin Nenitzescu-Walter Criegee Vorles- 
ungen”, oferit de Gesellschaft Deutscher Chemiker 
(Societatea Chimiştilor Germani) şi Premiul pentru 
Ştiinţele exacte al revistei Cuvântul (2005). 

Andrei Marga este unul dintre cei mai valoroşi 
intelectuali români. Reformator de substanță maio- 
resciană, pentru el, alinierea la standardele europene 
din punct de vedere cultural, administrativ şi social 
este un imperativ. Numele său este imediat asociat 
cu cel al Universităţii „Babeş-Bolyai”, la conduce- 
rea căreia s-a aflat timp de unsprezece ani, perioadă 
în care a reuşit să imprime un ritm alert de moderni- 
zare şi să provoace o adevărată schimbare la față a 
acestei instituţii clujene. Între anii 1997 şi 2000, 
Marga a condus Ministerul Educaţiei şi Cercetării, 
unde a inițiat reforma învățământului românesc cu 
rezultate deosebite. Din 1994 până în 2000 a fost 
membru al Comitetului pentru Învățământ Superior 
şi Cercetare Ştiinţifică al Consiliului Europei, iar 
din 2001 face parte din executivul de conducere al 
Asociaţiei Universităţilor Europene. La sfârşitul 
anului trecut, valoarea internațională a profesoru- 
lui Marga a fost recunoscută din nou prin instala- 
rea sa în funcţia de vicepreşedinte al Universității 
Națiunilor Unite de la Tokyo. 


CLUJENI CARISMATICI 


1946: UN ARDELEAN SE NAŞTE-N BUCUREŞTI 


Andrei Marga s-a născut în 22 mai 1946, la Bu- 
cureşti, în timpul refugiului. „Da, m-am născut în 
capitală, fiindcă, după cedarea Ardealului de Nord, 
tatăl meu s-a refugiat acolo. Mama mea era de la 
Mediaş şi s-au întâlnit în Bucureşti. După naşterea 
mea, ei au rămas în Bucureşti până în 47, când s-au 
întors la Bistriţa, de unde tatăl meu provenea. Acolo 
mi-am petrecut copilăria, într-un sat săsesc situat la 
nouă kilometri de oraş, numit Neudorf, pe româ- 
neşte Satul Nou”. 


ANDREI, UN NUME „NEMȚESC” 


Primeşte numele de Andrei de la un inginer 
german, pe a cărui moşie era angajat tatăl său. „Pă- 
rinții mei aveau o pregătire la nivelul timpului, şcoa- 
la generală. Tatăl meu a lucrat la o carieră de piatră, 
la Bicsat, apoi, mergând la Bucureşti, a ajuns un fel 
de administrator al moşiei unui inginer german, Er- 
ckhart Andrei, care m-a şi botezat. De la el am pre- 
luat numele de Andrei”. Familia Marga se reîntoarce 
în Bistrița, în 1947. „Părinţii s-au stabilit la Satul 
Nou, unde şi-au cumpărat o casă, şi-au făcut o gos- 
podărie semnificativă. Am avut o soră mai mare şi 

una mai mică”. 


LICEAN DE NOTA 10 


„Liceul l-am făcut la Stefan Ludwig Roth, în 
Mediaş, pentru că, între timp, sora mai mare se mări- 
tase acolo şi avea posibilități de gazdă. Pentru un 

copil venit din sat, o problemă era gazda şi atunci 
era mai uşor, ea având spaţii suficiente, să stau la 
Mediaş. Am încheiat Liceul „Stefan Ludwig Roth”, 
am luat media zece la bacalaureat. Nu era neapărat o 
țintă, dar aşa s-a întâmplat, iar în acel an, s-a hotărât 
ca liceenii notați cu 10 la bacalaureat să intre fără 
examen de admitere la universitate, ceea ce a fost o 
mare bucurie. Pe atunci, admiterea era grea, pentru 
că erau foarte puţine locuri. La filosofie, unde până 
la urmă m-am hotărât să dau, au fost scoase la con- 
curs doar cinsprezece”. 


INGINER SAU FILOSOF? 


„Am absolvit un liceu realist, de matematică, 
care mi-a plăcut foarte mult. Dar cariera mea a fost 
mult influenţată, la acea dată, de profesorul Nicolae 
Drăgan, un fost asistent a lui lorga. Acesta pierduse 
postul universitar în urma reformei din '48, din mo- 
tive politice, evident, şi venise la liceu. Era un profe- 
sor extraordinar, cu o cultură fabuloasă. El ne-a pre- 
dat istorie şi filosofie şi a marcat traseul meu ulte- 
rior, chiar dacă am dezamăgit o profesoară de ma- 
tematică, care voia să fac, neapărat, inginerie sau 

matematică”. 


„SĂ GÂNDEŞTI CREATOR” LA CLUJ 


Studenţia la Cluj îi va lăsa multe amintiri plăcu- 
te, în special examenele susținute în Cafeneaua Ari- 
zona: „Studenţia a fost în contextul micii deschideri 
a României, practic a fost cea mai bună perioadă de 

dinainte de 1989. După 1965, în România se deschi- 
dea şi viața intelectuală şi universitară. După absol- 
vire, deschiderea s-a închis la loc. A fost o studenţie 
trăită sub deviza „să gândeşti creator”, pentru că da- 
că nu gândeai astfel, cam pierdeai la seminar, te cam 
eliminau din discuţie, ori marele orgoliu era să fii 
pregnant, să fii profilat şi la seminar şi la discuții”. 


UN SPAȚIU DE DEZBATERE ACADEMICĂ, 
CAFENEAUA ARIZONA 


„Atunci cafeneaua Arizona era un loc de dezba- 
teri foarte acut şi dacă picai un examen acolo, era 
dramatic, îți dădeai seama că ai venit degeaba la 
Cluj. Am fost şeful de promoție pe oraş şi pe țară, 
atunci se făceau aceste clasamente şi la nivel națio- 
nal, în sensul că repartizarea posturilor în finalul 
studiilor se făcea centralizat. În 1971, s-au scos la 
concurs posturi de asistent universitar, pe care le-am 
ocupat eu şi lon Cristoiu. Aspiraţia era să devenim 
asistenți la D.D. Roşca”. 

În anii '70, tânărul Andrei Marga obține o serie 
de burse de studii în străinătate. 

„În urma acordurilor dintre Willie Brandt şi 
Corneliu Mănescu, România devenea prima țară soci- 
alistă care recunoştea Republica Federală Germania 
juridic, ca succesoare a statului german, iar R.F.G. 
acorda României un sprijin substanţial pentru a-şi 
consolida viața intelectuală. Atunci am plecat câteva 
zeci de tineri la studii doctorale şi post-doctorale - eu 

eram în doctorat - în această țară. A fost extraordinar. 
N-a fost prima mea ieşire, cea dintâi a fost, uimitor, în 
Statele Unite, absolut nesperat, pentru că, în urma 
vizitelor preşedinţilor Nixon şi Ford la Bucureşti, 
Casa Albă a aprobat ca şaptezeci şi cinci de tineri 
români să viziteze S.U.A., să petreacă o lună în fami- 
lii americane, să cunoască America. A fost o lună fas- 
cinantă, care s-a încheiat cu strângerea de mână a 
preşedintelui, în Biroul Oval al Casei Albe, ceea ce 
ne-a copleşit”. 


STUDIILE ÎN GERMANIA ŞI 
FENOMENUL MARCUSE 


„Studiile din Germania au fost pe o temă filoso- 
fică puternică, filosofia Şcolii de la Frankfurt, în mod 
exact filosofia lui Marcuse. Au fost studii foarte pro- 
fitabile în cea mai nouă universitate germană de 
atunci, Bielefeld, cu posibilități documentare extra- 
ordinare şi cu o viață intelectuală extrem de puterni- 
că. Bielefeld avea atunci primul şi încă singurul cen- 
tru de studii interdisciplinare de pe glob. Aici ve- 
neau cele mai mari personalități ale ştiinţei şi filo- 
sofiei mondiale, astfel încât tot timpul se petreceau 
evenimente năucitoare pentru un tânăr venit de la 
Cluj, dar nu numai pentru el, ci pentru oricine de 
fapt. Sigur, în Germania, conform reglementării de 
atunci, am elaborat lucrarea de doctorat, care a şi a- 
părut mai târziu, cu tăieturile de rigoare. Atunci în- 
cepeau deja restricţiile, iar filosofia contemporană 

era cea mai supravegheată. O să public monografia 
completă într-un an sau doi, am tot textul, trebuie să 
fac doar nişte revizii la traduceri”. 


DIN NOU LA UNIVERSITATE 


După absolvire facultății, rămâne aici ca asistent 
universitar. „La universitate eram asistent, am deve- 
nit lector în 1979 şi am rămas astfel până după 1989, 
pentru că nu erau şanse de promovare. Asta a fost, 
într-un fel, un dezavantaj. Am debutat la filosofia 
istoriei şi logică generală, la profesorul Aluaş. Am 
predat mult timp astfel de discipline, filosofia istori- 
ei, filosofia socială, logică generală, până când s-a 
decis, atunci când am devenit lector, să preiau eu 
cursul de filosofie contemporană - care nu s-a mai 
ținut la Cluj de vreo şaizeci de ani”. 


U.B.B.: TRECUT, PREZENT ŞI VIITOR 


Privind retrospectiv, diferențele dintre U.B.B.-ul 
de atunci şi cel de acum sunt substanţiale. „Dife- 
rențele sunt enorme, dar una trebuie remarcată: ca 
asistent universitar şi ca lector, mai cu seamă după 
întoarcerea din Germania, nu am mai avut funcții de 
nici un fel şi asta mi-a dat timp de lectură. A fost o 
perioadă intensă de acumulare. Evident, atunci nu e- 
xistau computere, în biblioteci se citea mai mult. A- 
cum, sigur, şansele de informare sunt mai complexe, 
dar eu aş spune că ar trebui făcut ceva ca studenții să 
citească mai mult, nu în sensul de obligaţie, ci pentru 
că este util pentru formarea lor”. 

1993: UN NOU RECTOR LA U.B.B. 


„După 1990, fiind profesor, decan, apoi prorec- 
tor şi rector, am fost implicat în discuțiile privind 
reforma învățământului şi reformele din România, în 
general. Pentru formarea mea în acest segment al 
administraţiei universitare, a fost decisivă invitaţia la 
o reuniune din Bonn, în 1992. Pe atunci eram prorec- 
torul universităţii, responsabil de Relaţiile Interna- 
ționale. La acea conferință, autorităţile germane au 
prezentat spre dezbatere un excelent program: „Ce e 
de făcut cu universitățile din Europa Răsăriteană?”. 
A fost o discuţie extrem de bine pregătită, foarte te- 
meinică, care mi-a atras atenția asupra acestui do- 
meniu şi asupra dilemelor pe care le întâmpină cel 
care ia decizii”. 

Evoluţia treptată a lui Andrei Marga în cadrul 
Universității „Babeş-Bolyai” de la funcția de decan, 
prorector, rector şi apoi preşedinte al Consiliului 
Academic a fost posibilă doar după '89. „Am fost 
decan doi ani de zile la Facultatea de Istorie şi Filo- 
sofie, atunci aceasta era cea mai mare facultate de 
ştiinţe socio-umane. Ulterior, s-a scindat şi din ea 
s-au desprins Ştiinţele Politice, Studiile Europene, 
Sociologia, Ştiinţele Sociale, Psihologia şi Ştiinţele 
Educaţiei. Pe atunci, ele mai erau sub un decan. Am 
fost ales, apoi, prorector, iar la o lună de la alegere, 
rectorul de atunci, profesorul Haiduc, s-a decis să 
meargă la un post în Mexic pentru mulți ani şi a de- 
misionat, iar Senatul mi-a încredințat mie rectoratul. 
Asta a fost în 1993”. 

„Preluând rectoratul, sigur, am pus rapid în joc 
ideea de reformă. La U.B.B. se discuta deja despre 
asta, se pot consulta documentele timpului. Şi acum 
„Babeş-Bolyai” este într-o nouă dezvoltare. Dar în 
“93 a început reflexia asupra reorganizării, încheiată 
în 1995 cu noua Chartă, când s-a decis reorganizarea 
universității pe trei linii de studii şi regruparea facul- 
tăților. Ca rector, am semnat actul de naştere a un- 
sprezece facultăți. Ca recunoaştere a dinamicii aces- 
tei instituții, am fost ales, în premieră pentru Româ- 
nia, în conducerea Asociaţiei Universităţilor Euro- 
pene, iar înainte de asta, în Comitetul pentru În- 
vățământ Superior al Consiliului Europei şi în multe 
alte organisme europene. Oricum, a fost o suplimen- 
tare a experienţei, pentru că asta mi-a permis să fiu 
în contact cu ce se făcea în Europa. La fiecare 
şedinţă, vedeai ce fac alții şi făceai şi tu aici, ca să nu 
rămâi în urmă. Era o emulaţie destul de bună”. 


MINISTRU AL EDUCAȚIEI ŞI CERCETĂRII 


Exercițiul de ministru a fost o mare provocare, 
pe care a acceptat-o ca pe o datorie de onoare, în 
contextul în care, imediat după “89, Marga a con- 
damnat apolitismul intelectualilor. 

„Într-adevăr, am condamnat apolitismul intelec- 
tualilor pentru că, sigur, un intelectual trebuie să fie 
neutru în judecată, în sensul de echitabil, trebuie să 
recunoască faptele şi argumentele. Pe de altă parte, o 
țară care trebuia reformată avea nevoie de angaja- 
mente politice şi nu de abstinenţă politică. Sigur, am 


52 


ANDREI MARGA 


scris destul de mult pe această temă în publicistica 
curentă şi am argumentat că România nu poate să 
iasă din situația în care era fără ca intelectualii să-şi 
spună părerea în partidele în care ei doresc, fireşte”. 

„În toamna anului 1997, am fost chemat la Bu- 
cureşti de liderii Convenţiei Democratice, spunân- 
du-mi-se că trebuie să preiau ministerul, pentru că se 
blocase reforma. Reforma trebuia făcută, marea miză 
era obținerea invitației din partea N.A.T.O.-ului de a 
deveni parte a acestei organizații şi obținerea invi- 
tației Uniunii Europene de a deveni membri. Toate 
reformele din Europa Răsăriteană presupuneau re- 
forma educaţiei ca prioritate şi atunci am fost invitat 
să asum această răspundere şi am asumat-o, până la 
urmă. Am plecat la începutul lui decembrie 1997 la 
Bucureşti şi am preluat ministerul”. 


O IDEE CLARĂ DE REFORMĂ 


„Când am mers la minister, aveam o idee clară a 
reformei, pentru că aceasta este marea problemă. 
Miniştrii anteriori au mers la minister fără să aibă o 
idee coerentă despre ce e de făcut, or acest lucru este 
important. Ştiam ce am de făcut, pentru că, în 1990, 
am lucrat împreună cu Marian Papahagi, care era 
secretar de stat, la legislația învățământului superior. 
Legislaţia autonomiei universitare a rezultat din tex- 
tele noastre, chiar dacă ele au mai fost modificate”. 

„Pe de altă parte, şi la „Babeş-Bolyai” era o at- 
mosferă foarte bună de reflecţie asupra reformei. Pe 
scurt, la ora preluării ministerului, ştiam despre ce e 

vorba. Am şi publicat imediat două articole în care 
am arătat ce reformă trebuie făcută şi, foarte repede, 
am adus la minister zeci de specialişti foarte buni, 
oameni tineri, dar cu idei, idei coerente, pentru că 
idei sunt foarte multe, dar nu multe sunt coerente. Şi 
ne-am lansat în reformă”. 

„Bineînţeles, învățământul a fost primul capitol 
închis la Bruxelles în mai 2000. A fost un pas mare. 
Alte țări, Slovenia, de pildă, a fost trimisă să refacă 
unii din paşii reformei, or pentru România era o per- 
formanţă să se compare cu această țară. Polonia era, 
atunci, cam cu trei luni înaintea noastră în ceea ce 
priveşte reforma, deci eram destul de avansați. 


MINISTERUL ÎNVĂŢĂMÂNTULUI ACUM 


Fostul ministru face o radiografie lucidă a si- 
tuației actuale din cadrul ministerului învățământu- 
lui. „Ministerul n-a mai beneficiat de un personal 
atât de calificat ca atunci, se poate vedea în diferite 
puncte. Şi noi am schimbat secretari de stat şi direc- 
tori, dar, totuşi, soluţiile care au fost aduse erau in- 
comparabil mai bune decât cele din ultimii ani. În al 
doilea rând, acum, ministerul nu are o concepție 
despre învățământ, mai ales că este politizat la mo- 
dul elementar şi decide după cum bate vântul. Nu 
există o concepție, de aceea România a şi pierdut 
poziția bună de dinainte şi asta nu pentru că eram eu 
ministru, ci pentru că se făceau reforme. Evoluţia din 
minister este acum, din păcate, o continuă degradare 
de la un ministru la altul, o continuă degradare care 

costă. Păcat. Ca rezultat, România la ora actuală, în 
luna mai 2007, este în urma aproape tuturor țărilor 
din regiune, dacă se iau în considerare rapoartele din 
Europa de Sud Est”. 


UN MINISTRU ÎMPOTRIVA MINERIADEI 


Andrei Marga îşi începe cariera politică în 
P.N.Ţ.C.D. în anul 1999, la invitaţia căruia va ocupa 
funcția de Ministru al Educaţiei Naţionale între anii 
1997 şi 2000. 

„În politică, n-am intrat repede. Sigur, am 
susținut curentul reformator, am lansat şi apeluri, 
am semnat şi manifeste. Atunci, pe scenă se afla 
Convenţia Democratică şi eu am susținut-o. În 199%, 
când am fost invitat să preiau Ministerul Educaţiei, 
eu mă aflam în Statele Unite pentru a elabora lucra- 
rea consacrată relativismului. Am decis că rămân să 
o termin, după care revin în țară şi îmi fac datoria”. 

„Am luat decizia de a intra în P.N.Ţ.C.D. în ziua 
mineriadei de la Costeşti. Minerii erau la Costeşti, 
era chiar o consultare la guvern, toată lumea se în- 
treba ce-i de făcut. Atunci am spus că nu mai rămân 
independent, trebuie să dăm un semnal că trebuie 
apărate reformele făcute şi în acea seară am şi depus 
cererea”. 


PUBLICISTICA: DE LA FOTBAL ŞI POLITICĂ 
LA ÎNCĂLZIREA GLOBALĂ 


Andrei Marga este un mare publicist, el co- 
mentează cu acelaşi interes atât situația politică, 

administrativă şi economică, cât şi meciurile de fot- 
bal sau efectul de încălzire globală. În opinia sa, 
publicistica este o datorie şi un act de civism: „Pu- 
blicistică am făcut de multe ori, am avut rubrici 
permanente în revistele de cultură. Îmi place publi- 
cistica, o consider o datorie: dacă ai o părere, trebuie 
să o şi scrii. La cotidianul Ziua, am început cu co- 
mentarea campionatului mondial de fotbal, cred că 
am avut câteva ipoteze bune referitoare la acest su- 
biect. Am jucat fotbal în timpul liceului, trebuie să 
recunosc, eram destul de bun în apărare. La faculta- 
te, n-am mai jucat pentru că trebuia să port ochelari 
şi asta m-a scos din teren”. 


ATACURI ÎN TREI SERII 


Marga este un caz aparte; dacă este apreciat la 
Bucureşti şi pe plan internaţional, în schimb este 
foarte atacat la Cluj. „Atacurile publice au avut, la 
început, o componentă generațională, când am de- 
venit decan, după aceea prorector. Eram mai tânăr, 
fireşte, eram printre cei mai tineri. Obişnuinţa era să 
se ia seniori în astfel de funcţii şi atunci asta a creat 
sensibilități. După aceea au început atacurile politice 
pentru că, după ce am devenit decan, n-am ascuns 
afinitățile mele pentru curentul reformator şi pentru 
Convenţie”. 

„Al doilea şir de atacuri a fost cauzat de atitudi- 
nea mea politică. La început, s-a motivat cu această i- 
dee, „să nu se bage universitarii”. Am răspuns că as- 
ta nu merge, argumentul nu ține. După, aceea, sigur, 

a fost competiția pentru rectorat, pentru că în 1996 
era scadentă alegerea la rectorat. Atunci au început 
atacurile venite din partea unora care doreau recto- 
ratul. La Biologie era, atunci, un senator, Moţiu, care 
orchestra atacurile, nu ştiu dacă intenționat”. 

„Al treilea grup de atacuri au venit după ce am 
devenit ministru. Orice ministru este expus, iar ata- 
curile acestea erau de aşteptat. În sfârşit, acesta este 
ultimul motiv invocat: când ceri reforme, atunci, în- 
totdeauna într-o societate, sunt forțe care se opun. Pe 
vremea aceea, mai mergeau argumentele de tipul „se 
distrug tradiţiile naționale”. 


JURGEN HABERMAS ŞI POVESTEA 
UNEI INVITAŢII 


Unul dintre marii săi prieteni a fost filosoful 
german Jiirgen Habermas: 

„E mult spus prieteni, n-ar trebui să mă laud 
foarte tare. În străinătate, m-am bucurat să fiu în 
apropiere sau, în orice caz, să mă las inspirat de dis- 
cuțiile cu cel mai mare filosof al timpului, Jiirgen 
Habermas. Practic, să spun direct acum, am plecat în 
străinătate în verile din “80-84-88, pe invitaţiile 
primite de la Habermas. EI era un filosof deja cele- 
bru, criticase sever politica față de sindicate a guver- 
nului de la Bucureşti din anii '80 şi, după aceea, s-au 
temut de el şi întotdeauna, când trimitea invitații 
vara, aprobau”. 


57 


CLUJENI CARISMATICI 


„În acea perioadă, la Academia de Ştiinţe Socia- 
le, era preşedinte profesorul Dumitru Ghişe, ultimul 
nostru profesor de filosofie veche. Profesorul Ghişe a 
ținut la mine, am fost, cred, studentul preferat de el. 
Aprobările erau acordate de această instituție, iar 
dânsul m-a ajutat să pot pleca de fiecare dată când 
Habermas mă invita”. 


POLITICA AMBIGUITĂȚII ÎN ROMÂNIA 


Situația politică actuală a României şi prognoza 
pe următorii ani nu sunt prea optimiste din punctul 
său de vedere. „Situația României este, într-un fel, 
caracteristică unei democraţii ce se construieşte încă, 
dar e specificată şi de slăbiciunea tradiţiilor politice. 
Politica este înțeleasă încă ba ca un calcul pentru 
promovarea propriilor interese de grup, ba ca un cal- 
cul pentru a domina. E înțeleasă, în orice caz, la dis- 
tanță prea mare de sensul clasic şi normal al politicii 
ca dezbatere pentru a soluţiona probleme de interes 
general. Sigur, mai direct, interesul public nu este 
înțeles bine la noi, este cam mereu confundat, fie şi 
numai tacit, cu interesele unor grupuri”. 

„E clar că România, ca toate țările din zonă, be- 
neficiază de perioada cea mai lungă de pace din Eu- 
ropa. La rândul ei, România a instalat instrumentele 
democrației procedurale, democrație care constă, în 
esență, în mecanismele alegerilor, dar şi țara noastră 
trebuie să facă trecerea de la democrația procedurală 
la democraţia ca formă de viață. Eu cred că va fi o 

evoluție democratică, dar cam împiedicată, prea 
mult împiedicată de calitatea celor care iau decizii”. 
„O spun foarte direct, părerea mea este că avem 
cel mai diletant guvern de după '89. În condiţiile în 
care sunt oportunități excelente, România le fructifi- 
că prea puţin. Dacă facem o comparație cu alte țări, 
observăm anumite dezvoltări, dar prea lente, fiindcă 


SI 


şi asta contează”. 


1989, O DECIZIE ÎN GARA HOFF 


De ce un intelectual de talia dânsului a rămas în 
țară să pună umărul la reconstrucție şi de ce acest 
lucru nu este văzut cu ochi buni de unele persoane? 

„Nu ascund faptul că am petrecut două nopţi cu 
soția în gara din Hoff (înainte de “89, Hoff era gara 
dintre Republica Federală Germană şi Republica 
Democrată Germană), întrebându-ne dacă „venim 
sau nu venim înapoi”. Două nopți am petrecut acolo. 
Până la urmă, ne-am decis că părinții noştri sunt aici 
şi ne întoarcem aici în orice condiţii. După un an, s-a 
făcut răsturnarea”. 

„Nu putem comenta decizia altora de a pleca, e 
dreptul lor şi asta nu trebuie comentat, nici critic, 
nici pozitiv. Ar fi bine ca România să aibă aceste mo- 
bilități mai mari. În România, însă, trebuie să creăm 
şi o atracție pentru revenirea în țară, care e încă mică 
şi dacă ne uităm şi acuma pe datele situației, ten- 
dința tinerilor este să plece. Autoritățile ar trebui să 
înțeleagă că nu se pleacă doar din motive economice, 
ci din lipsă de încredere în evoluţia instituțiilor”. 

TITLURI, PREMII ŞI DISTINCŢII 


În prezent, Marga este preşedintele Consiliu- 
lui Academic U.B.B., vicepreşedintele Universității 
Naţiunilor Unite de la Tokyo, membru al Academiei 
Europea din Salzburg, al Comitetului de Consultare 
al Asociaţiei Europene pentru Educaţie Internațio- 
nală din Amsterdam, al Colegiului Magna Charta Ob- 
servatory din Bologna, al Kuratorium Institut fur Kul- 
turgeschichte Sud-Ost Europa din Munchen şi pre- 
şedinte de onoare al Conferinţei Rectorilor Dunăreni. 
A fost membru al Academiei Europea din Jena 
(2005), al Bordului de Conducere al Asociaţiei Uni- 
versităților Europene din Bruxelles (2001-2005), al 
Comisiei Consiliului Internațional al Universităţii de 
Economie din Budapesta (2001-2003), al Comitetului 
pentru Educație Universitară şi Cercetare Ştiinţifică 
al Consiliului Europei (1995-2001). Între 1998 şi 2004 
a fost vicepreşedinte al conducerii CEPES-UNESCO, 
vicepreşedintele Conferinței Mondiale UNESCO 
pentru Educaţie Universitară din Paris. 

Printre premiile şi onorurile primite, 
figurează şi două medalii papale, Medaglia Pontificia. 
Anno 1. Benedictus XVI, 2006 Vatican şi Medaglia 
Pontificia. Anno XXVI. Joannes Paulus II, Vatican 
2006. Primeşte onoruri prezidențiale: Dass Grosse 
Verdienstkreuz, din partea preşedintelui Germaniei 
(2003), Gra-Cruz da Ordem National do Merito, 
înmânat de preşedintele Portugaliei (2000) şi Grand 
Officier de L'Ordre National du Merite, oferit de 
preşedintele Franţei (1999). 

Alte onoruri deosebite: Premiul Herder 
(Austria-Germania, 2005), Premiul România-lsrael şi 
Medalia lerusalimului (2002), Meritul Statului New 
Hampshire şi titlul de Doctor în Ştiinţe Umane, New 
Hampshire (SUA 2006), Medalia de Aur a 
Universității Tubingen (Germania 2003), Palmes 
Academiques, Ministerul Educaţiei Naţionale (Franța, 
2002), Ordinul Naţional Pentru Merit, rangul Mare 
Cruce (România 2000), Premiul Naţional „Brătianu” 
(România, 2003), Doctor Honoris Causa al 
Universității Debrecen (Ungaria, 2003), Insigne 
Aureum, Universitatea Maribor (Slovenia, 2000), 
Doctor Honoris Causa al Universităţii lon Creangă 
din Chişinău (Republica Moldova, 2000), Insigna de 
Aur a Forumului Democrat German din Banat, 
Crucea Transilvană a Arhiepiscopiei Ortodoxe 
Române a Vadului, Feleacului şi Clujului, Medalia 
luliu Hossu a Episcopiei Greco-Catolice Cluj, Doctor 
Honoris Causa a Universităţii din Baia Mare, Ordinul 
Crucea Sfântului Apostol Andrei, Galaţi, Doctor 
Honoris Causa al Universităţii Alexandru loan Cuza, 
laşi, Cetăţean de Onoare al oraşului Bistrița, Premiul 
Academiei Române Simion Bărnuţiu. 


UN AUTOR PROLIFIC 


Ca filosof, profesorul clujean este preocupat de 
domeniul filosofiei contemporane, al filosofiei unifi- 
cării europene, pragmatismului american, logicii ge- 
nerale, al metodologiei şi argumentației filosofice, al 
logicii şi teoriei argumentaţiei. Opera sa cuprinde 

studii şi traduceri publicate începând cu anul 1980: 
Herbert Marcuse. Studiu critic, Cluj, 1980, Cunoaştere şi 
sens. Perspective critice asupra pozitivismului, Bucu- 
reşti, 1984, Acţiune şi rațiune în concepția lui Jiirgen 
Habermas, Cluj, 1985, premiul „Simion Bărnuţiu“ al 
Academiei Române”, Introducere în filosofia contempora- 
nă, Bucureşti, 1988, Raţionalitate, comunicare, argu- 
mentare, Cluj, 1991, Introducere în metodologia şi argu- 
mentarea filosofică, Cluj, 1993, Explorări în actualitate, 
1994, Apostrof, Cluj-Napoca, Philosophy în the Eastern 
Transition  (expanded edition), 1995, Apostrof, 
Cluj-Napoca, Filosofia umificării europene, 1995, Apos- 
trof, Cluj-Napoca, Universitatea în tranziție, 1996, 
Apostrof, Cluj-Napoca, Academic Reform. A Case Stu- 
dy, 1997, University Press, Cluj-Napoca, Filosofia uni- 
ficării europene, ediţia a II-a, 1997, Apostrof, Cluj, Re- 
construcția pragmatică a filosofiei, 1998, Polirom, laşi, 
vol. |, Guidelines for the Reform of Education in Roma- 
nia, 1998, Ministry of Education, Bucureşti, Reforma 
învățământului acum, 1998, Şcoala Românească, Bu- 
cureşti, Relativismul şi consecințele sale, 1999, EFES, 
Educația în tranziție, 1999, Dacia, Cluj, Doi ani de 
schimbări în învățământ. 1998-1999, 1999, Trithemius 
Media, Bucureşti, The Babes-Bolyai at its Anniversary, 
1999, Cluj, University Press, Reforma învățământului 
şi provocările noului secol, 1999, Colegiul Noua Euro- 
pa, Bucureşti, Trei ani de tranziție în învățământ, 2000, 
EFES, Cluj-Napoca, Anii reformei 1997-2000, Editura 
Fundaţiei pentru Studii Europene, Cluj 2001, Ieşirea 
din trecut (Document şi reflecții), Alma Mater, Cluj, 

2002, Introducere în filosofia contemporană, Editura Poli- 
rom, laşi, 2002, Filosofia unificării europene, Editura 
Fundaţiei pentru Studii Europene, Cluj, 2003, Religia 
în era globalizării, Editura Fundaţiei pentru Studii Eu- 
ropene, Cluj, 2003, După unsprezece ani. Eleven Years, 
Cluj University Press, 2004, Die kulturelle Wende, Phi- 
losophische Konsequenzen der Transformation, Cluj Uni- 
versity Press, 2004, Profilul şi reforma universității clu- 
jene, Cluj University Press, 2005, Filosofie şi teologie 
astăzi. Philosophy and Theology today. Philosophie und 
Theologie heute, Editura Fundaţiei pentru Studii Eu- 
ropene, 2005, Bildung und Modernisierung, Cluj Uni- 
versity Press, 2005, University Reform Today, Cluj 
University Press, 2005, Speranța Raţiunii. Interviuri, 
EFES Cluj, 2006, Filosofia lui Habermas, laşi, 2006, La 

HORIA CIORCILĂ, BANCHERUL 


În jurul lui Horia Ciorcilă s-a creat o adevărată 
legendă în lumea afacerilor din Cluj şi din România. 
Bancherul clujean este unul dintre cei mai carisma- 
tici interlocutori analizaţi în acest volum, dotat cu 
magnetism şi forță interioară. Horia Ciorcilă este un 
businessman sută la sută clujean, care a reuşit să-şi 
creeze un brand personal respectat. Are principii cla- 
re, de care ține cont. A creat de la zero afaceri mari, 
recunoscute la nivel național. Una dintre realizările 
sale este compania de televiziune prin cablu Astral, 
pe care, după ce a extins-o în toată ţara, a vândut-o 
companiei americane UPC. În acelaşi timp, s-a 
implicat ca fondator, dar şi ca membru al Con- 
siliului de Administrație, în construirea Băncii 
Transilvania ca instituție şi ca brand. Începând cu 
anul 2002, Horia Ciorcilă preia funcția de preşedinte 
al Consiliului de Administrație al băncii, propu- 
nând, din această poziție, o strategie complexă de 
schimbare a imaginii şi de creştere accelerată a 
instituției bancare. Din acest moment începe, cu a- 
devărat, povestea de succes a Băncii Transilvania. 


CLUJENI CARISMATICI 


25 MAI 1963, CLUJ-NAPOCA 


Horia Ciorcilă s-a născut în 25 mai 1963 în 
Cluj-Napoca, într-o familie de intelectuali clujeni. 
Mama sa a fost profesoară de franceză, iar tatăl său 
inginer cu specializare în ştiinţe juridice. 

„M-am născut şi am crescut în Cluj, de fapt, 
grădinița, şcoala, liceul şi facultatea, toate le-am fă- 
cut aici. În vacanțe, îmi plăcea să mă duc la bunicul 
meu, care era preot şi care locuia lângă Aiud. Până 
pe la şase, şapte ani, acolo mi-am petrecut verile. 
Apoi, bunicii mei s-au mutat la Cluj”. 

Horia Ciorcilă a urmat şcoala generală şi liceul 
la „Nicolae Bălcescu”, iar după aceea a studiat la Fa- 
cultatea de Automatică din Cluj-Napoca. 


STUDENȚIA 


„Trăiam într-o lume în care, paradoxal pentru 
tinerii de azi, relațiile dintre oameni erau mai calde 
decât astăzi.” 

„Mi-ar fi plăcut să fac comerţ exterior sau drept, 
dar şi Facultatea de Automatică s-a dovedit a fi o 
opțiune. Surprinzător pentru unii, mai mult decât 
aceste domenii, aş fi urmat un profil umanist”. 

Horia Ciorcilă îşi aminteşte cu plăcere de stu- 
denție şi de modul în care tinerii se distrau înainte 
de 1989. „A fost o perioadă excelentă şi, cu toate că 
am trăit în comunism, nu ne-a lipsit nimic. Eram ti- 
neri, n-aveam termene de comparație şi nu simțeam 
cenuşiul. Visam, bineînţeles, la altceva”. 

„Printre multe alte lucruri, capitalismul aduce şi 
departajarea socială. Oamenii se află pe diversele 
meserii practicate pe alte plafoane, în posturi diferite 
şi, inevitabil, drumurile lor se despart. Or, pe vremea 
când eu eram student, toți tinerii eram la fel, părinții 
noştri erau profesori, doctori, indiferent ce erau, dar 
eram toți la fel”. 


PRIMUL LOC DE MUNCĂ -— 
PUNCT ŞI DE LA CAPĂT 


După absolvirea facultății, Horia Ciorcilă se an- 
gajează inginer la RENEL, instituție în care a lucrat 
până în decembrie 1989. „Ingineria calculatoarelor 
este o meserie în care te confrunți permanent cu nou- 
tatea. În informatică, noul se produce absolut instan- 
taneu. În fiecare an e o avalanşă extraordinară de 
lucruri care ţi se întâmplă şi cred că trebuie să-ţi pla- 
că cu adevărat, ca să faci carieră în acest domeniu. 
Dar, sigur, ca în orice altă meserie, la un moment dat 
apare rutina”. 

„Deşi nu pot să spun că nonconformismul mă 
caracterizează, pe de altă parte mărturisesc că nu-mi 
place să mă încadrez în nişte tipare absolute. Îmi 
place să sparg, oarecum, aceste bariere. În general, în 
tot ceea ce am făcut până acum, am încercat să 
schimb lucrurile, nu să mă încadrez în ele. Meseria 
de inginer, chiar dacă este foarte frumoasă, mi s-a 
părut a fi de rutină, la un moment dat”. 

REVOLUȚIA DIN DECEMBRIE 1989 

„Pentru mine a fost ceva formidabil!” 

În 21 decembrie 1989, ca şi alți tineri, Horia 
Ciorcilă a ieşit în stradă. „Majoritatea oamenilor, în 
afară de un număr foarte mic dintre aceştia, nu înțe- 
legeau ce se întâmplă. Dar eram cu toții prinşi într-o 
euforie generală, din care ani întregi nici nu ne-am 
trezit. Dar sunt sigur că entuziasmul acesta ne-a şi 
dus mai departe. În acea zi, fugeam dintr-o parte 
într-alta, împreună cu nişte amici. Am fost peste tot. 
Îmi amintesc că am plecat din Piaţa Mihai Viteazul 
cu vreo cinsprezece minute înainte de a începe să se 
tragă lângă statuia lui Matei Corvin, după care, în 
fine, s-a întâmplat ce s-a întâmplat, dar asta e deja 
istorie. Pentru mine, revoluția a fost ceva formida- 
bil!”. 


SPIRIT ANTREPRENORIAL 
LA 20 ŞI CEVA DE ANI 


„Imediat după Revoluţie, m-am gândit ce e de 
făcut, chiar dacă eram tânăr şi fără experiență. Ne- 
bunia de atunci m-a împins în altă parte. A fost o 
decizie foarte simplă să ies din mediul de stat şi să 
intru în necunoscut. Categoric, vezi lucrurile altfel la 
douăzeci şi ceva de ani, când ai entuziasm, dar nu ai 
nimic de pierdut. După patruzeci de ani, începi să 
gândeşti diferit. Este o vârstă pentru toate...” 

În primăvara anului 1990 demarează prima afa- 
cere în domeniul comerțului. 

„Apăruse Legea nr. 54 referitoare la IMM-uri şi 
în mai-iunie '90 am înființat o firmă de comerț. Pe 
vremea aceea, numai asta puteai face. De fapt, făceai 
de toate pentru că nimeni nu ştia să facă nimic la 
modul organizat şi nu avea nici un pic de experienţă. 
Cam asta era piața, era complet goală şi primii doi, 
trei ani după '89 n-am făcut decât comerț. Aduceam 
televizoare, frigidere, congelatoare, prima dată se- 
cond-hand, după aceea noi. Cu nişte parteneri din 
Bucureşti, am vândut mobilă în străinătate. Din pă- 
cate, firmele n-aveau acces la credite, dar, pe de altă 
parte, existau bani cash şi foarte mult din comerț se 
făcea pe baza faptului că rulajele erau imediate. Era 
o situaţie pe care, sigur, n-o s-o mai vedem nicioda- 
tă, acum am devenit societate de consum”. 

„Desigur, a fost o doză de noroc, care a creat 
pentru mulți dintre noi baza de experiență pentru 
ceea ce a urmat”. 


DE LA OFERTA DE TELEVIZOARE — 
LA TELEVIZIUNE PRIN CABLU 


În 1993, Horia Ciorcilă trece de la oferta de tele- 
vizoare direct la cea de televiziune prin cablu. 

„În perioada respectivă, comerțul începea să nu 
mai meargă la fel de bine ca înainte şi a apărut ideea 
să ne lansăm o piață nouă: televiziunea prin cablu. 
Conceptul era următorul: trebuia să construieşti o 
rețea şi, după aceea, volumul obținut făcea - de fapt - 
businessul”. 

Foarte repede, Astral Telecom devine cea mai 
mare rețea națională de televiziune prin cablu. „Noi 
am făcut ce făceau şi alții, dar, spre deosebire de cei- 
lalți, mergeam în toate oraşele, aveam - ca firmă, o 
abordare foarte agresivă. După şapte, opt luni, am 
ajuns cu afacerea şi în Bucureşti, unde am încheiat 
un parteneriat cu firma clujeană TV Cablu”. 

„Succesul acestei afaceri, în toate etapele creşte- 
rii sale, se datorează oamenilor care au lucrat alături 
de mine. A fost un proiect care, la început, părea a fi 
o nebunie, dar care, mai târziu avea să atragă inclu- 
siv atenția companiei americane UPC, care a şi 
achiziționat-o, în cele din urmă”. 

Cum vede un fost mare jucător de pe piața tele- 
comunicaţiilor viitorul acestei afaceri? „Există alter- 
native la televiziunea prin cablu, dar nu cred că va 
dispărea de pe piață din cauza costului mic şi a fap- 
tului că oferă şi alte servicii: Internet broad-band sau 
telefonie fixă. Schimbări tehnologice majore vor apă- 
rea probabil peste cinci, zece ani”. 


1993: UN NOU BUSINESS, 
BANCA TRANSILVANIA 


„Întotdeauna am făcut mai multe businessuri 
în acelaşi timp. Banca Transilvania, prin înființarea 
ei în anul 1993, a fost o noutate pentru mine. Eu am 
fost membru în Consiliul de Administrație al aces- 
teia încă de la formarea ei, dar munca în mediul 
bancar n-a fost, atunci, o prioritate pentru mine. Cu 

certitudine, am văzut-o ca pe o investiție cu perspec- 
tive, cu atât mai mult cu cât băncile de stat cu care 
noi lucram deja, nu erau o concurență serioasă. În 
general, firmele care au investit în bancă au fost în- 
totdeauna clienții de bază ai băncii. Nu numai noi, ci 
toți fondatorii am fost implicați într-un raport de re- 
ciprocitate: banca i-a ajutat pe unii pentru că i-a fi- 
nanţat în condiții comerciale, dar şi ei au ajutat banca 
prin faptul că au devenit clienți”. 

În anul 2002, Horia Ciorcilă a devenit Preşedin- 
te al Consiliului de Administraţie al Băncii Transil- 
vania, începând să aibă un rol mai activ. 

„Şi în bancă mi-a plăcut să schimb tiparele, să 
propun altceva, ca să ne diferențiem. Şi cred că, până 
la urmă, am proiectat imaginea asta de dinamism, 
ceea ce ne-a scos din mulțime şi ne-a dus până în 
poziţia în care suntem astăzi”. 

„Am derulat afaceri prin Banca Transilvania ime- 
diat. Am avut, încă de pe atunci, un volum mare de 
afaceri, deci nu puteam lucra cu o singură instituție 
bancară, dar Banca Transilvania, şi din acest punct de 
vedere, era prioritară şi noi am ajutat mult banca, dar 
şi invers”. 

Bancherul clujean consideră că succesul Băncii 
Transilvania a fost determinat, pe lângă strategia a- 
bordată, de respectarea normelor eticii afacerilor. 
„Noi n-am încălcat niciodată regulile. Cred că, dacă 
încălcam vreodată fundamental regulile scrise şi ne- 
scrise, n-ajungeam aici. A fost întotdeauna o chesti- 
une de conduită şi atunci, şi acum. Cred în principii, 

cred că s-a demonstrat că în România se pot face afa- 
ceri absolut onest, pe bază de principii”. 


UNUL DINTRE CELE MAI CUNOSCUTE 
BRANDURI NAȚIONALE 


„În cei peste treisprezece ani de activitate, Banca 
Transilvania a evoluat mult. Suntem acum printre 
primele instituții bancare din țară şi ne numărăm 
printre cele mai cunoscute branduri din România. 
Dar banca nu ar fi însemnat mare lucru fără echipa 
sa, care acum e formată din peste cinci mii două sute 
de persoane. Atunci când avem echipă, totul e posi- 
bil. Îmi amintesc de faptul că tot acest business l-am 
început cu treisprezece oameni...” 

După extinderea națională, Banca Transilvania 
începe să prospecteze piața internațională. „Vrem să 
deschidem acum o sucursală în străinătate şi anali- 
zăm piața, dar preocuparea esenţială rămâne creşte- 
rea băncii în România. Sunt foarte multe oportunități 
aici şi este, încă, mult loc de creştere”. 


„CEL MAI IMPORTANT ESTE 
SĂ ÎNVEȚI CE SĂ NU FACI” 


Horia Ciorcilă mărturiseşte că a învăţat foarte 
mult şi din experiențele negative. „De-a lungul tim- 
pului, am avut tot felul de firme, inclusiv de pro- 
ducție. Am încercat diverse lucruri, dar am cam ieşit, 
în timp, din foarte multe dintre ele. Şi afacerea în 
sine, dar experiențele cu oamenii au primat, chiar 

dacă în unele am pierdut. Din cele mai multe, am 
avut de învățat. Cel mai importat este să înveți ce 
să nu faci”. 


„UNIUNEA EUROPEANĂ ÎNSEAMNĂ 
COMPETIȚIE MAI MARE” 


Horia Ciorcilă consideră că integrarea României 
în Uniunea Europeană a fost un pas uriaş în evoluția 
spre normalitate a societății româneşti. „Chiar mă 
gândeam zilele trecute că toată lumea a uitat că am 
aderat, adică tuturor ni se pare atât de firesc să sun- 
tem în Uniunea Europeană! Aderarea la U.E. a im- 
pulsionat extrem de mult interesul investitorilor, 
pentru care acest eveniment înseamnă garanţii clare 
de securitate şi de rentabilitate. Pe de altă parte, 
România a intrat în fenomenul de globalizare şi re- 
zultatul va fi o competiție mult mai mare. 

Pentru a rezista pe termen lung, cred că investi- 
torii vor trebui să fie mult mai bine pregătiți, să 
abordeze afacerile mult mai profesionist şi să încerce 
să se specializeze în domeniile în care activează”. 

În opinia sa, România mai are multe de învăţat, 
mai ales în ceea ce priveşte îmbunătăţirea dialogului 
şi colaborării dintre mediul politic şi cel de afaceri. 

„În România, e o fractură absolută între cele 
două domenii. Modelele care există astăzi în lume, 
de exemplu în China, nu se regăsesc la noi. Vorbeam 
cu nişte bancheri care povesteau că, în China, unde 
totul creşte, în jurul unei administrații locale există 
un aşa-zis consiliu de consultanţă, format din experți 

pro-bono. De exemplu, preşedintele Deutsche Bank 
este în acest consiliu consultativ al primarului din 
Beijing şi din Shangai şi ei se întâlnesc o dată pe lună 
şi discută. Sunt implicaţi foarte mulți consultanţi de 
diverse specializări: bancheri, specialişti în imobilia- 
re, antreprenori locali de mare anvergură, o paletă 
de oameni care, într-un dialog absolut real pe parte 
de administraţie, nu pe parte politică, încearcă îm- 
preună să caute soluții”. 


INGREDIENTE PENTRU RELAXARE: 
SPORT, LECTURĂ ŞI CĂLĂTORII CU FAMILIA 


În timpul liber, Horia Ciorcilă se relaxează ju- 
când tenis, sport pe care îl practică din copilărie. De 
asemenea, este pasionat de lectură. „Îmi place să joc 
tenis, deşi, în ultima perioadă, n-am prea avut timp 
pentru asta. Am un grup de prieteni, toți pasionați 
de sportul alb, care, de multă vreme, zece-cinspreze- 
ce ani, ne adunăm şi jucăm împreună. În restul tim- 
pului liber, citesc mult, mai ales presă şi cărți despre 
lumea economică. Citesc selectiv, de exemplu cărți 
scrise în străinătate, mă interesează genul de mari 
antreprenori, lucruri care denotă experiențe, care 
aduc ceva nou. Uneori, mai citesc şi romane”. Con- 
cediile şi le petrece împreună cu familia, în mare 
parte în Europa de Vest. 

Ştefan Vuza este preşedintele grupului industrial 
Serviciile Comerciale Române. Din această poziție, 
el administrează opt societăți de producție industri- 
ală, cu un capital de peste două sute de milioane de 
dolari. La doar treizeci şi opt de ani, el a ajuns în 
vârful piramidei. Pornind de la o idee genială, tână- 
rul Vuza a clădit un imperiu industrial pe ruinele 
fabricilor falimentate la începutul anilor '90. Cum a 
început? Vânzând cartofi şi vin. La început, nu era 
decât un student inteligent, cu o mare forță de mun- 
că şi cu voință de fier. La examenul de admitere, pur- 
ta o pereche de blugi, pe care îi împărțea cu sora lui 
şi nişte pantofi scâlciaţi în care-i intra apa. Obişnu- 
ia să-i spună acesteia: „Uite, aşa arată un milionar 
în dolari!”. 

COPILĂRIA: STEAGURI, BORCANE CU 
DULCEAȚĂ ŞI UN COCOŞ CHIOR 


Ştefan Vuza s-a născut la laşi, în 15 septembrie 
1969, dar s-a mutat la Piatra Neamţ după divorțul 
părinților. „Locuiam la bunica, ea avea casă şi curte. 
Acolo am trăit o copilărie frumoasă, cotrobăiam prin 
pod, găseam steaguri de pe vremea războiului, um- 
blam prin magazie şi furam borcane cu dulceaţă”. 
Aveam un cocoş chior în curte şi un vecin cizmar, 
Pitariu îl chema, la care venea toată lumea. Casa era 
poziționată la stradă şi eu aveam obiceiul să mă urc 
pe gard şi să urmăresc maşinile şi oamenii care tre- 
ceau”. 

„Apoi ne-am mutat la bloc, unde mi-a plăcut 
mult, pentru că era o altă lume. Nu era zi în care să 
nu se spargă un geam, să nu se blocheze liftul sau să 
nu se audă țipetele celor bătuți. Am crescut toți co- 
piii împreună, ne jucam fel de fel de jocuri, hoţii si 
vardiştii, tăvăluţe, nouă pietre. Am foarte multe 
amintiri de atunci, acolo s-a sudat socializarea, oa- 
menii erau deschişi, cei mici la fel”. 


UN TOCILAR 


Ştefan a fost un elev eminent la şcoală, chiar 
„tocilar”, spune el, pentru că era olimpic la geografie 
şi economie politică. „Eram atras de zona strict eco- 
nomică, îmi plăcea şi matematica, de regulă mer- 
geam la olimpiade. După terminarea şcolii generale, 
am dat examen de admitere la Liceul Militar din 

Craiova. Pe vremea aceea, admiterea la Liceul Mili- 
tar se dădea cu mult mai repede decât la celelalte 
licee, iar dintr-un calcul pragmatic, am decis să în- 
cerc. Dacă nu luam examenul, intenționam să mă re- 
orientez spre matematică-fizică. Pentru că am fost 
admis, am continuat cu această şcoală, dar, după un 
an de studiu, mi-am dat seama că, totuşi, cariera mi- 
litară nu este pentru mine. Atunci am început să fac 
o serie de referate, prin care solicitam dreptul de a 
ieşi din şcoala militară”. 


REVOLUȚIA DIN 1989: O ALARMĂ MILITARĂ 
CARE A DURAT OPT LUNI 


După absolvirea Liceului Militar de la Craiova, 
tânărul Vuza se înscrie la Şcoala Militară de Ofiţeri 
de Tancuri de la Piteşti. Revoluţia îl prinde în post: 
„În noaptea de 16 decembrie, s-a dat alarma militară, 
tocmai când, noi, elevii, ne distram într-o discotecă 
din oraş. Nici nu bănuiam atunci că alarma nu se va 
opri decât peste opt luni!”. 

„În noaptea aceea, eu am nimerit de serviciu. 
M-am trezit la ora două şi am mers împreună cu doi 
colegi la depozitul strategic de armament de război al 
oraşului Piteşti. Am rostit parola, depozitul s-a des- 
chis şi atunci ni s-au deschis şi nouă ochii. Din acel 
moment, toată lumea a îngheţat pe posturi, iar cât a 
durat Revoluţia, eu am fost un fel de administrator 
al unității militare. Eram al treilea membru în trupa 
de cercetare şi de diversiune şi aveam în subordine 

toată unitatea. Eu hotăram mâncarea, mesele şi per- 
sonalul muncitor civil. A fost o mare experiență de 
viață, iar primul business l-am făcut chiar acolo”. 


STUDENT LA BUCUREŞTI 


După Revoluţie, primeşte acceptul ministerului 
şi dă admitere la Academia de Studii Economice de la 
Bucureşti, specializarea Relaţii Economice Internațio- 
nale, unde intră al doilea pe listă. „Aprobarea a venit 
în aprilie, examenul era în iunie, totul s-a petrecut 
contra cronometru. Şi am intrat la Relaţii Economice 
Internaționale, cea mai grea facultate a A.S.E. - ului. 
Acesta a fost visul meu”. 

„Dar în perioada studenţiei mele, nu se făcea fa- 
cultate foarte stringent. Era o libertate şi o lejeritate 
extraordinară. Pentru că nu se notau absențţii, pu- 
team să lucrez. Încercam şi eu să fac comerţ, ce făcea 
toată lumea la începutul anilor “90. Odată am adus 
cartofi din Maramureş, era atunci inundație în zona 
Moldovei, iar prețurile erau cu treizeci la sută mai 
mari. N-am câştigat prea mult, decât experiență”. 


„LA PĂTRĂȚICA” 


La Bucureşti, a locuit „la Pătrățica”, apartamen- 
tul cu patru camere, unde împărțea chiria împreună 
cu nişte colege. „În facultate era greu, nu aveam ce 
mânca, unde dormi. M-am cazat cu sora mea şi câte- 
va colege de-ale ei. Sigur, le-am organizat pe toate ca 
în armată, una făcea mâncare, alta spăla baia, nu- 
meam responsabili cu gunoiul, cu mâncarea. S-a 

format o echipă frumoasă, ca un fel de club, în care 
au intrat ulterior membri aspiranți, care au devenit 
apoi membri deplini. Eram uniți şi mergeam împre- 
ună la mare, la munte. Mai făceam şi farse, într-o va- 
ră am mers toți în camping pe litoral, în stațiunea 
Olimp, unde noaptea mâncam pepenii pe care îi fu- 
ram de la vânzători”. 


„PE LÂNGĂ” BUSINESS 


Prima lui slujbă cu carte de muncă a fost cea de 
cabanier în stațiunea moldoveană Durău. La prima 
vizită acolo, directorul stațiunii l-a simpatizat şi i-a 
făcut confesiuni: „Mi-a zis că societatea lui are dato- 
rii foarte mari, iar dacă nu vinde unul dintre hotelu- 
rile administrate, poate să ajungă la insolvenţă. Pe 
vremea aceea, nu se punea problema că vor fi lichi- 
date, nici nu exista legislație”. 

Lui Ştefan i-a venit atunci o idee: „Eu, cu tupeu, 
m-am dus la una dintre marile firme private din Piatra 
Neamţ, le-am dat informaţia şi le-am descris metoda 
prin care s-ar putea cumpăra mai ieftin - MEBO - adi- 
că orice angajat al firmei Durău avea dreptul să cum- 
păre una dintre locaţii cu plata în rate, la un preț mai 
mic. Firma respectivă a fost de acord şi am înființat 
împreună o societate mixtă. La licitația publică, nu 
s-a prezentat decât firma cooptată de mine, numai 
că, brusc, aceasta s-a răzgândit. Au hotărât să plă- 
tească cu bani lichizi, deci nu mai aveau nevoie nici 
de firma mixtă, nici de mine. Am rămas pe lângă bu- 
siness, cum ar veni”. 

CABANIER LA DURĂU 


Dar directorul stațiunii a fost mulțumit că a 
scăpat de datorii şi i-a propus studentului să devină 
administratorul cabanei Dochia. După trei zile de 
gândire, a acceptat provocarea, chiar dacă studia la 
Bucureşti, iar cabana se afla în Ceahlău. „Era tot ceea 
ce-şi putea dori un tânăr la vârsta aceea: să fii stu- 
dent, să ai o cabană la munte, să faci ce vrei. Câşti- 
gam un salariu de două mii de lei. Nu era mult, se 
ridica la nivelul unei pensii, dar era suficient”. 

Din administrarea studentului, s-a înregistrat 
un profit de patru ori mai mare decât în ultimii ani, 
astfel încât „toată lumea a fost fericită”. Dar cel mai 
mare câştig al acelei perioade a fost experiența acu- 
mulată: „A fost o întâmplare faptul că m-am angajat 
la această cabană, dar am învăţat multe. Acolo de- 
prinzi şcoala vieții, pe munte, cu oamenii, unde eu 
am trăit aproape trei ani, adică 1001 de nopți”. 

În acelaşi timp, începe comerțul cu vin şi stru- 
guri într-un magazin închiriat în Buhuşi: „Eu am 
înțeles ce am de făcut, că am intrat în zona co- 
merțului. Vara cumpăram struguri din Basarabi, pe 
care îi vindeam apoi în Moldova. Din afacerea cu 
strugurii, n-am câştigat nimic. De ce? Am constat că 
strugurii scad în greutate zece procente pe zi dacă 
sunt expuşi la soare, iar cum noi n-am ştiut asta, la 
sfârşitul anului am rămas fără profit. O dată chiar 
am dat faliment, nu mai aveam nici ce mânca, nici 
unde dormi. N-a fost uşor, a fost o experienţă în care 
toate au crescut rând pe rând”. 

CIOBURILE UNEI STICLE DE VIN ŞI 
O NOUĂ PROVOCARE 


Apoi, cioburile unei sticle de vin aduc o nouă 
provocare: „A fost o întâmplare. Odată s-a spart o 
sticlă şi pentru că mirosul de vin s-a răspândit în tot 
complexul comercial, administratorul standului ne-a 
certat. „Domnule, se întâmplă, se sparge, ce mare 
dramă?” Individul acela era atât de idiot, încât 
ne-am spus: „Stai aşa, de ce nu putem şi noi încerca 
ce face individul ăsta?” Ne-am supărat şi am făcut şi 
noi un centru comercial. Ne-a deschis mintea. Oare 
de ce să stăm noi în banca noastră? la stai aşa, că pu- 
tem noi stabili regulile”. 

Ideea era bună, decizia a fost luată, dar lipseau 
banii: „Nu aveam bani să facem un centru comercial, 
adică un spațiu foarte mare în care să investeşti, să-l 
igienizezi, să-l amenajezi pe bucăţi şi să-l subînchiri- 
ezi. Încetul cu încetul, ne-am chinuit şi am realizat şi 
noi unul. La Roman, elementele standului trebuiau 
făcute, obligatoriu, din lemn şi din sticla. Erau 
scumpe, costau un miliard, dar am avut noroc că, pe 
vremea aceea, firmele de stat nu alergau după tine să 
le plăteşti marfa”. 

„Am sunat la I.F.E.T., ei au produs elementele 
de lemn, iar sticla am comandat-o tot telefonic. Cei 
de la fabrică au trimis maşinile cu marfă chiar a doua 
zi. Am tăiat singuri sticla, am muncit din greu şi pâ- 
nă la urmă centrul a fost finalizat. Situația? Zece la 
sută plătit, nouăzeci la sută datorii. În plus, trebuia 

să facem şi publicitate. Timp de trei luni, n-am avut 
nici un client, eram terminați. Apoi, am găsit un lider 
informal, un vânzător căruia i-am închiriat standul 
gratis, iar el a reuşit să atragă tot mai mulți clienți”. 


„SĂ FACI UN S.A. ERA UN LUCRU 
RAR ÎNTÂLNIT!” 


În 1993, Vuza înființează Serviciile Comerciale 
Române împreună cu alte cinci persoane: Gabriela, 
prietena lui din acea perioadă, Popa, un fost coleg de 
şcoală împreuna cu soția, fratele mai mare al lui Şte- 
fan şi un şofer de taxi. „Fi au avut încă de atunci 
procente minoritare, cam şase la suta, în timp ce eu 
dețin nouăzeci şi patru de procente. Motivul pentru 
care i-am cooptat a fost că, pentru a înființa o socie- 
tate pe acțiuni, aveam nevoie de minimum cinci 
co-acționari, altfel făceam un S.R.L. singur”. 

De ce neapărat o societate pe acțiuni? La înce- 
putul anilor “90, foarte puţini întreprinzători derulau 
afaceri prin astfel de societăți. „Pe vremea aceea, să 
faci S.A. era un lucru rar întâlnit, pentru că, dacă te 
prezentai undeva, aveai prestanță, imediat ți se des- 
chideau uşile, pe când, dacă erai S.R.L., erai pus la 
respect: banii jos, bilet de ordine, stai la coadă”. 


TÂMPLARUL CU MAȘINA, PATRONUL PE JOS 


Treptat, firma Serviciile Comerciale Române 
înființează paisprezece centre comerciale. „Primul 
centru l-am făcut la Roman. N-a fost uşor, de pildă, 

tâmplarul care-mi construia standurile avea maşină 
personala, iar eu, patronul, călătoream cu maşina de 
ocazie de la Roman până în Piatra Neamţ. Patruzeci şi 
nouă de kilometri parcurgeam zilnic pentru a ajunge 
acasă. Sigur, încetul cu încetul, am acumulat, dar 
n-am comis greşeala întreprinzătorilor din acea peri- 
oada, care investeau profitul în construcția de vile. Eu 
am făcut încă un centru, încă un centru, încă un cen- 
tru”. 

„După doi ani, am achiziționat şi o maşină se- 
cond hand pe care o conducea Gabriela. Timp de 
patru ani, ea a fost şoferul. După aceea, m-am gândit 
să-mi iau şi eu permis auto; țin minte că prima 
maşină pe care am condus-o a fost un Audi vechi”. 


„AM VRUT SĂ AM MUNCITORI ŞI 
PROBLEME PE CAP” 


În acel moment, Ştefan Vuza se hotărăşte „să 
schimbe barca”: „Am decis să participăm la licitaţiile 
A.P.A.P.S. Am eu o vorbă care spune „Trebuie să 
sărim în altă barcă”. În management, aceasta este o 
mare strategie, dar puţini oameni îi dau atenţie. Con- 
form acestei reguli, trebuie să simți când vine mo- 
mentul să te orientezi spre un alt business. Dacă iei 
această decizie la timp, avansezi, dacă nu, intri în fa- 
za în care depui mari eforturi să te menții la un anu- 
mit nivel. lar eu îmi doream să intru în producție, să 
fac export, să mă aprovizionez, să am muncitori şi 
probleme pe cap. Astfel, am intrat in zona de indus- 
trie şi am achiziționat prima fabrică”. 

De acum înainte, începe şirul achiziţiilor, iar 
povestea de succes a S.C.R. se scrie singură: „Am 
găsit teritorii libere, la majoritatea licitaţiilor am lup- 
tat cu un singur competitor. Am mers pe principiul 
dominoului, S.C.R. a cumpărat Contactoare Buzău, 
aceasta a cumpărat Sinteromul, care a cumpărat 
Uzuc Ploieşti şi aşa mai departe. Asta a explicat 
creşterea exponențială. Am preluat combinate pen- 
tru că nu exista concurenţă la licitație, altfel noi 
n-aveam şansa să intrăm în liga mare. Am jucat la 
fileu. Am jucat puternic”. 


„APARENȚELE SUNT ÎNȘELĂTOARE” 


Treptat, S.C.R. penetrează zona industrială şi, în 
doar câţiva ani, devine un gigant în domeniu. Dar 
lucrurile nu sunt atât de simple precum par, dincolo 
de aparenţe se ascund probleme grave: „Noi cumpă- 
răm aceste fabrici mari, pe care nu le doreşte nimeni 
altcineva, dar aparențele sunt înşelătoare. Da, le a- 
chiziționăm la preț mic, dar în spate se ascund dato- 
rii pe care trebuie să le plăteşti, intervin obligaţiile ce 
țin de achizițiile pentru protecția mediului, trebuie 
să plăteşti salariile angajaţilor. Toate acestea, aduna- 
te, costă mai mult decât dacă ai lua-o de la zero”. 

„De aceea, filozofia S.C.R.-ului a fost - şi din 
această cauză s-a şi dezvoltat - să nu atacăm hoteluri 
şi spaţii comerciale, unde se făceau licitaţii la prețuri 
mari, ci să atacăm fabrici gigantice, pe care toată lu- 
mea le refuză. lar noi am vrut, în special, fabrici cu 
peste o mie de angajați. Cine avea bani atunci, ca şi 

acum, nu vrea să-şi ia pe cap o asemenea fabrică, 
pentru că necesită multă muncă, multă ştiință!”. 


PRIMELE DIFICULTĂȚI 


Proaspătul proprietar de întreprindere se con- 
fruntă cu primele dificultăți. 

„Am avut şi probleme cu grevele angajaţilor. De 
exemplu, la Chimcomplex, situaţia era atât de încur- 
cată, încât am vrut să oprim funcționarea combinatu- 
lui. Dar am aplicat o strategie eficientă. Am acționat 
în două trepte, am fost transparent cu ei şi, până la 
urmă, am reuşit să-i conving, că unii trebuie să plece. 
Le-am explicat pe limba lor: dacă un muncitor merge 
la piață, cumpără câte roşii îi trebuie, nu mai multe. 
Şi întreprinderea, la fel, plăteşte doar muncitorii de 
care are nevoie”. 

„Am adăugat: există trei tabere, sindicat, patro- 
nat şi concurență; dacă noi nu reuşim să ne înţele- 
gem, câştigă concurența. Ori reducem costurile şi ră- 
mânem împreună, ori suntem unul împotriva celui- 
lalt. Aşa au înțeles. Oamenii m-au ascultat, pentru că 
i-am sensibilizat în primul rând pe cei cu familii şi 
responsabilități. Acum, Chimcomplex produce 274 
de miliarde profit net”. 


O GREVĂ PROVOCATĂ 


„Greva de la Novatextile Piteşti a fost un alt caz. 
Aceasta a fost una dintre grevele provocate de mine, 
pentru că, uneori, e bine să ajuţi oamenii să se deten- 

sioneze. Problema a fost generată de faptul că fostul 
proprietar al întreprinderii păstrase o mie şase sute 
de angajate, deşi avea nevoie doar de şase sute. Bine- 
înțeles, în acest caz, am folosit o altă strategie: pe fe- 
mei trebuie să le laşi să vorbească. La final, le-am 
spus: dacă vă angajăm pe toate, dăm şi noi faliment 
ca şi fostul patron şi rămâneți toate pe drumuri. În- 
totdeauna, blândeţea rezolvă dificultatea, trebuie să 
le arăţi că dispui de instrumente de presiune, dar nu 
le aplici. Repet, trebuie să provoci şi crize artificiale. 
De fapt, dai informații false răspândacilor, care le 
transformă din țânțari in armăsari . 


„OPRIȚI DEPOLUAREA!” 


În cadrul combinatului Someş Dej, alte proble- 
me. „Problema poluării este foarte delicată. La Com- 
binatul de Celuloză şi Hârtie de la Dej, am investit 
cinci milioane de euro pentru a reduce poluarea a- 
pei, a solului şi a aerului. Singura soluție convenabi- 
lă a fost crearea unui filtru de apă care decantează 
emisiile toxice. Imediat, poluarea a scăzut, dar toți 
locuitorii din sat au început să aibă stări de vomă, 
dureri de cap, iar reclamaţiile au început să curgă. 
Am chemat autoritatea de mediu, care ne-a explicat 
motivul acestei reacții”. 

„Organismul uman elibera anticorpi antipolua- 
re, iar când noi am eliminat-o brusc, tot mecanismul 
acesta biologic s-a dat peste cap. Vă dați seama cât 
de puţin gravă era poluarea, dacă era contracarată 

de anticorpi! Oricum, şi fabricile din Occident polu- 
ează la fel. Dar atunci, efectul de dispariție bruscă a 
poluării a fost interpretat pe dos. Chiar autoritatea 
de mediu ne-a sfătuit să oprim perdeaua de apă, fără 
să anunțăm presa, iar reducerea poluării s-o facem 
treptat”. 


„INDUSTRIA SE POTRIVEŞTE MĂNUŞĂ 
GÂNDIRII MELE ECONOMICE” 


De ce a ales industria şi nu alt domeniu? Răs- 
punsul este simplu: „Industria se potriveşte mănuşă 
filosofiei şi gândirii mele economice. Puteam să aleg 
orice în decursul acestor ani, aveam oportunități in- 
finite. Chiar şi acum, toată lumea trage de mine să 
intru în afaceri imobiliare. Nu simt. Nu-mi plac. 
Consider că fiecare trebuie să acționeze doar în do- 
meniul pe care îl cunoaşte şi la care se pricepe. Evi- 
dent, ne putem permite orice domeniu, dar noi tot 
nu intrăm. Nu intrăm în agricultură şi în imobiliare. 
Rămânem tot în industrie. Asta ştim să facem, asta 
facem”. 


„ECONOMIA ESTE UN JOC 
CORECT, CURAT, FRUMOS” 


Pentru Ştefan Vuza, economia a fost întotdeauna 
o provocare: „Economia e un joc corect, curat, frumos. 
Eşti deştept, rămâi pe piaţă, nu eşti deştept, piaţa te 
respinge imediat”. 

Secretul succesului său este munca asiduă: „În 
primii zece ani, munceam zi şi noapte, fie sâmbătă, 
fie duminică. Aveam o satisfacție nemaipomenită, 
mergeam şi noaptea la muncă!”. 


CEL MAI VALOROS CAPITAL: TINEREȚEA 


Surprinzător, capitalul său cel mai valoros este 
tinerețea: „Am studiat celelalte grupuri industriale 
româneşti şi am constatat că doar două dintre ele sunt 
conduse de manageri tineri ca mine. Aceasta este ex- 
plicația evoluţiei lor fulminante. Restul, sunt admi- 
nistrate de manageri mult mai în vârstă, în conse- 
cință, au abordat o alta strategie, mult mai precaută 
- după achiziționarea a două, trei fabrici, s-au aşezat. 
De aceea grupul S.C.R. a ajuns atât de mare şi va mai 
creşte încă, pentru că eu sunt sub patruzeci de ani”. 

Una dintre devizele grupului este „managemen- 
tul contează”, de aceea echipa managerială este mixtă: 
„Folosesc şi oameni tineri, dar şi oameni în vârstă. 
Astfel, se creează un echilibru şi o compensare între 
tupeul şi inteligenţa tinerilor şi înțelepciunea celor 
maturi. Dacă pui un zid în fața unui tânăr, acesta este 
tentat să treacă prin el, dar unul mai în vârstă reuşeşte 
să intre pe uşă. Cumulând aceste forțe, iei o decizie 
mai aproape de profitul maximal”. 


DOUĂ LICENȚE ŞI UN DOCTORAT 


Vuza este doctor în relaţii economice inter- 
naționale, este licenţiat în comerț exterior şi drept 
comercial. A absolvit studii postuniversitare de şti- 

ințe politice, psihologie industrială şi organizaționa- 
lă, tranzacții economice internaționale. 

Este un împătimit al studiului. „Am două li- 
cenţe, economicul şi dreptul comercial, domenii în 
care mă bat cu oricine, pentru că le-am învăţat şi teo- 
retic, şi practic. Licenţa în drept am luat-o anul tre- 
cut, am dat examen la Baroul Sibiu, l-am trecut şi 
acum sunt avocat. Am şi un carnet roşu de magis- 
trat, care seamănă puțin cu cel de partid. Am hotărât 
că voi profesa această meserie, dar nu pentru a câşti- 
ga bani, ci din pură pasiune. De mic am fost conşti- 
ent de faptul că sunt priceput în trei domenii: eco- 
nomie, avocatură şi teologie”. 


„DACĂ NU RESPECTAM PRINCIPIILE 
RELIGIOASE, NU ERAM AJUTAT” 


Ştefan este o persoană religioasă şi recunoaşte 
că religia a avut un rol foarte important în viața sa: 
„Sunt convins că dacă nu respectam principiile reli- 
gioase, nu eram ajutat. Se vede de la sine că nu e o 
întâmplare, trebuie să fii dotat, să munceşti enorm, 
dar trebuie să fii şi corect. Numai când eşti corect îţi 
reuşesc toate”. 


TREI PASIUNI: ECONOMIA, 
DREPTUL ŞI TEOLOGIA 


Mărturiseşte că i-ar fi plăcut să fie preot, chiar a 
fost tentat să se călugărească în timpul studenției. 
„Lângă cabana Dochia se găsea un schit monahal pe 

care îl vizitam constant. Pentru că turiştii veneau 
doar de sărbători, restul de o sută de zile pe an le 
petreceam povestind cu călugării. 

Poate de aceea, percepția lui Ştefan asupra 
creştinismului seamănă cu aceea a unui monah: 
„Orice se răzbună în timp şi totul se plăteşte aici, nu 
pe lumea cealaltă”. 

„În viaţă, eu m-am călăuzit după principiul ur- 
mător: totul este o provocare, fiecare minut, vorbă şi 
întâmplare. În funcție de modul în care reacționezi la 
aceste provocări, aşa contabilizezi, bilă albă sau bilă 
neagră. Tot jocul este să răspunzi la cât mai multe 
dintre aceste provocări cu bile albe. Dacă se întâmplă 
aşa, atunci lucrurile încep să meargă din ce în ce mai 
bine. Eu nu sunt un sfânt, am ales să fiu mirean, e 
clar că mai şi păcătuiesc, totul este al omului”. 


PUNȚI ENERGETICE 


„Dar ştiu că e mai uşor să respecţi cele zece po- 
runci, decât să te abții să păcătuieşti cu gândul. De 
pildă, invidia transmite gânduri negative, pentru că, 
în general, se realizează punți energetice între oa- 
meni când se gândesc unul la altul. Dar aceste legă- 
turi interumane subtile pot fi negative sau pozitive, 
temporare sau definitive”. 

„E greu de înțeles pentru mulți dintre noi, lisus 
a venit să dea o nouă lege, a cărei esenţă este să-ți 
iubeşti aproapele ca pe tine însuți. Asta înseamnă, 
dacă vrei să vezi clar, că ai voie să ucizi, dar este im- 
posibil să iubeşti pe cineva şi să vrei să-l ucizi, sau 

să-l şi iubeşti, şi să vrei să-l furi. Dar, totuşi, e voie. 
În romanul Patul lui Procust, scris de Camil Petrescu, 
se spune că îndrăgostiții au drept de viață şi de 
moarte unul asupra celuilalt. Ajungi, astfel, într-o 
zonă în care realizezi că nu viața, moartea sau averea 
sunt importante. A fi în lumea timpului şi în lumea 
legilor, asta contează”. 


TIMP LIBER ŞI CĂLĂTORII 


Ştefan este pasionat de turismul sportiv şi de că- 
lătorii. În plus, îi place muzica şi, de multe ori, se 
relaxează cântând la saxofon. După trei ani de mun- 
că la cabana „Dochia“, Ştefan s-a îndrăgostit, defini- 
tiv, de munte. Acum coordonează Federația Română 
de Turism Sportiv, al cărei preşedinte fondator este 
din 1996. În cadrul acestei federații, organizează, 
anual, un concurs național de turism sportiv pentru 
amatori. 

În concepția lui, un om al munților trebuie să 
învețe să supraviețuiască în sălbăticie: „Un monta- 
niard trebuie să ştie să urce pe munte, să cânte la chi- 
tară, să facă foc, trebuie să ştie şi orientare turistică, 
dar şi alpinism”. Concursul se desfăşoară pe parcur- 
sul întregului an, începe în ianuarie şi se termină în 
decembrie cu festivitatea de premiere, „la care se 
adună toți iubitorii de munte şi unde se fac revelioa- 
ne de neuitat”. 

Ştefan este un mare călător, până în prezent, a 
colindat jumătate din globul pământesc: „Călăto- 
resc foarte mult, în treisprezece ani am văzut China, 

Indonezia, Malaezia, Africa, toată Europa, America 
de Nord, America de Sud, Antartica”. Motivul călă- 
toriilor este curiozitatea şi schimbul de experienţă: 
„E bine să vezi, să compari, să vii înapoi şi să pui în 
practică ceea ce ai văzut, pentru că, din păcate, în ța- 
ră nu găseşti modele potrivite”. 


O DECAPOTABILĂ PE BATERII 


Maşina lui preferată este un Mercedes Smart de- 
capotabil. 

„Mi-am dorit o maşină decapotabilă, şi cum eu 
am şapte mii de muncitori, n-am vrut ca ei să comen- 
teze: „Uite, domnule, ce face ăsta, ce bani are!”. De 
aceea, am ales o maşină decapotabilă care să atragă 
simpatia, unii chiar m-au întrebat dacă funcționează 
cu baterii. Am şi o maşină de teren Toyota, cu care 
urc pe toate drumurile de munte, iar, recent, am în- 
văţat să conduc şi motocicleta”. 


CASA VITORIA LIPAN ȘI 
BIBLIOTECA DE LA ETAJUL 1 


Vuza este şi un mare cititor de literatură. Fasci- 
nat de eroina romanului sadovenian Baltagul, indus- 
triaşul clujean a construit în Moldova o casă memo- 
rială „Vitoria Lipan”. „Până acum n-a exploatat ni- 
meni această poveste de pe Valea Tarcăului. Acţiu- 
nea romanului s-a petrecut în acest sat, de unde per- 
sonajul a plecat spre Borşa. Am ridicat în curte şi un 
muzeu privat, pe care l-am inaugurat anul trecut, 

dar acum am început să facem nişte schimbări. Am 
văzut ecranizarea cărții sadoveniene şi vrem să mo- 
dificăm casa, pentru a arăta exact ca în acel film, 
deşi, în realitate, filmul a fost turnat în alt județ”. 

Casa memorială a fost ridicată chiar în satul în 
care se desfăşoară acțiunea romanului, Tarcău. „Sa- 
tul e mic, are exact 589 de fumuri. Se ştia dinainte că 
această construcție va fi impetuoasă, de aceea s-a 
ales o vale retrasă, nu s-a dorit să fie nici în Poiana 
Braşov, nici pe Valea Prahovei sau într-o altă zonă 
de tranzit. Aici suntem într-o vale înfundată, unde 
nu circulă maşinile. În capăt, ne învecinăm cu Arde- 
luța, Schitul Tarcăului. S-a dorit o zonă liniştită, care 
să pună în valoare această poveste pe care o cu- 
noaşte toată lumea”. 

Vila de protocol are douăsprezece camere tema- 
tice, fiecare dintre ele botezată cu numele unui per- 
sonaj sau simbol sadovenian: Odaia Minodorei, 
Odaia lui Gheorghiţă, Odaia Bunicii, Odaia cu Drag, 
Odaia Baltagului, Odaia Nepoţilor, Odaia Curată, 
Odaia de Taina. Una dintre camerele de la etajul unu 
adăposteşte biroul şi biblioteca sa impresionantă, 
unde studiază zi şi noapte. 

VASILE DÂNCU, INTELECTUALUL 
SOCIAL - DEMOCRAT 


Vasile Dâncu este unul dintre puținii politicieni 
clujeni care s-au remarcat în capitală. El este primul 
ideolog clujean responsabil cu strategia unuia dintre 
cele mai mari partide din România. Personalitatea 
puternică şi stilul direct, calităţi „exotice” la Bucu- 
reşti, l-au propulsat în vârful ierarhiei social-de- 
mocrației. Marea lui ambiţie, pentru care luptă în 
continuare, este să aducă birourile de conducere ale 
P.S.D.-ului şi ale ţării pe malurile Someşului. Plăcut 
de tineri, apreciat de adversarii politici, respectat de 
oamenii de media locală şi națională, Dâncu şi-a 
creat o imagine pozitivă de om politic transparent, 
credibil şi europenizat. 

ÎNAPOI ÎN SATUL MITIC 


Vasile Dâncu s-a născut în 25 noiembrie 1961, în 
satul Runcu-Salvei din Bistrița Năsăud. 

„Mi-am petrecut copilăria într-un sat grănice- 
resc năsăudean, un univers aparte, plin de tradiții şi 
repere mitologice extraordinare. Tatăl meu era un 
scriitor autodidact, a publicat câteva volume de poe- 
zie cultă. Ţin minte că avea o bibliotecă mare, unde 
mă refugiam şi eu. De fapt, am trăit într-o lume a 
spiritului şi culturii, pentru că la noi acasă veneau în 
vizită mulți scriitori clujeni, bucureşteni şi publicişti 
de la revista Tribuna”. 


FOTBAL SAU POEZIE? 


În copilărie, Dâncu visa să devină fotbalist. 

„Am visat să fiu scriitor, fotbalist, jurnalist, ar- 
heolog, sociolog. Pe lângă asta, mereu mi-am dorit 
să plec din sat, a fost o dorinţă stârnită şi întreținută 
de tata. Toată copilăria mi-am petrecut-o din pers- 
pectiva faptului că trebuie să plec din acel loc, pen- 
tru că, din punctul meu de vedere, rămânerea la 
țară echivala cu un fel de condamnare pentru toate 
visele mele”. 

Una dintre interdicțiile impuse de tatăl său era 
de a merge la coasă. 

„Tatăl meu nu-mi permitea să învăţ meseriile 
tradiționale şi nici să mă specializez în anumite lu- 
cruri care erau necesare pentru a te integra în co- 
munitatea respectivă. Nu s-a lăsat înduplecat nici 
de efortul depus de mama ca să-mi cumpere o coa- 

să. Desigur, de mic am vrut să mă integrez în co- 
munitatea bărbaților de acolo şi coasa era una din- 
tre probele principale”. 

După terminarea şcolii generale din sat, Dâncu 
se înscrie la liceul de filologie „George Coşbuc” din 
Năsăud. Cu o „valiză” plină de cunoştinţe literare, 
se impune repede şi preia conducerea cenaclului şco- 
lii. 

„La paisprezece ani, mi-am luat o valiză şi am 
plecat la liceu. Acolo, am devenit şeful cenaclului 
literar, al revistei şcolii şi şef de promoție. A fost o 
perioadă de lectură intensă, în care m-am format 
pentru ceea ce voiam să fac mai departe, sociologia”. 

De ce sociologia? 

„Eu am trăit într-o comunitate foarte dispersată 
spaţial, Runcu-Salvei este un sat de munte, des- 
făşurat pe o suprafață foarte mare. Din această cau- 
ză, oamenii se întâlnesc doar de sărbători şi la şeză- 
tori, iar pe mine m-a fascinat întotdeauna contactul 
cu ceilalți, apropierea, tipul de cultură care se naşte 
ad-hoc în momentul în care oamenii se adună îm- 
preună. Modul în care se creează relațiile umane, ce 
influență au ceilalți asupra ta, sistemele de integrare 
în grupuri noi, modul de structurare a grupurilor. 
Aceste lucruri m-au preocupat din copilărie, am 
multe notițe scrise pe această temă în caietele de 
atunci”. 


DASCĂL ÎN SAT 

După terminarea armatei, lucrează un timp ca 
profesor suplinitor în satul natal. După aceea, începe 
studiile la Facultatea de Istorie şi Filosofie din Cluj. 

„Era singurul loc din țară unde se mai făcea so- 
ciologie, neoficial, binînţeles. Profesorul loan Aluaş a 
fost cel care m-a inițiat în tainele acestei ştiinţe”. 


DIN NOU PROFESOR 


După absolvirea facultății, tânărul Dâncu va fi 
repartizat pe un post de cadru didactic în Petroşani. 

„O scurtă perioadă de la terminarea facultății, 
am fost profesor de filosofie şi ştiinţe sociale în Valea 
Jiului. După un timp, am făcut demersuri pentru un 
transfer foarte complicat de la Ministerul Învățămân- 
tului la Ministerul Culturii. Am făcut zeci de dru- 
muri la Bucureşti. În cele din urmă, am devenit zia- 
rist profesionist în redacția cotidianului Zori noi, la 
pagina de cultură “. 


STUDENȚIA — LECTURI INTERZISE 
ŞI BĂTĂI CU PUNGI DE APĂ 


Studenţia a fost o perioadă de libertate nespera- 
tă. 

„Ca student, am prins ultima parte a sistemului 
comunist, iar la secția filosofie-sociologie beneficiam 
de maximă libertate, comparativ cu ceea ce se în- 
tâmpla în altă parte. Erau ultimii ani ai regimului, 
lumea nu mai era setată pe acele valori. Aveam pro- 


fesori care ne împrumutau cărți care nu se găseau. În 

consecință, am citit foarte multă literatură filosofică 
interzisă, atunci, în România”. 


PIERDEREA VOCAȚIEI 


Treptat, studentul îşi pierde interesul pentru li- 
teratură. 

„În studenție m-am lăsat de literatură, mi-am şi 
pierdut un volum de versuri pe care îl aveam pregă- 
tit pentru publicare, se numea Vocația naivității. Nu 
l-am mai găsit niciodată”. 


La începutul facultății, atenţia îi este captată de 
istoria filosofiei, dar, pe parcurs, sociologia revine în 
forță. 

„Istoria filosofiei a fost prima mea preocupare 
din studenţie, mai ales filosofia greacă, dar apoi 
m-am specializat în sociologie. Totuşi, această ştiinţă 
a fost o pasiune pe care, încă de la început am ur- 
mat-o fără speranța de a o practica vreodată. Îmi 
amintesc că, în acei ani, am făcut foarte multe cerce- 
tări de teren. Colindam judeţele transilvane în va- 
canţe şi în perioadele de practică. Ceilalți studenţi ne 
invidiau pentru că mergeam printre oameni, discu- 
tam cu ei, întocmeam chestionare. Tot atunci, am 
acumulat foarte multă experiență de viaţă, nu e bine 
să înveți numai din cărți şi m-am pregătit, practic, să 
scriu. Evident, pentru a scrie sociologie, eseu sau li- 
teratură ai nevoie să cunoşti viața în detaliu”. 


O FAMILIE STUDENŢEASCĂ 

În al doilea an de studiu, Vasile Dâncu se căsă- 
toreşte cu una dintre colegele sale. 

„Tot în studenţie m-am căsătorit şi foarte repede 
am avut primul nostru copil. Cu ocazia asta, am de- 
venit foarte disciplinat, am luat numai note de zece, 
mă simțeam foarte responsabil, acum, că aveam o 
familie”. 

Dintr-o dată, intră în comunitatea studenților fa- 
milişti, spațiu unde va aduna multe amintiri plăcute. 

„După ce m-am căsătorit, ne-am mutat în cămi- 
nul de familişti A1, o comunitate foarte interesantă şi 
nefirească, în acelaşi timp. Eram un grup foarte soli- 
dar, foloseam toate lucrurile la comun. Până şi copiii 
îi creşteam împreună, când te întorceai de la cursuri, 
nici nu ştiai la care dintre colegi îți găseşti copilul. A 
fost o perioadă foarte interesantă din punctul de ve- 
dere al solidarităţii. Ţin minte că, dacă unul dintre noi 
nu găsea lapte praf sau alte lucruri necesare, ne con- 
centram cu toţii şi rezolvam problema împreună”. 


UN JOC PERICULOS 


„Am trăit tot felul de fenomene interesante, in- 
clusiv un episod de bătaie cu pungile de apă. Nicio- 
dată n-am mai văzut aşa ceva. A început ca un joc, a- 
runcând pungi cu apă unii către alţii, la început mici, 
apoi tot mai mari. Până la urmă, s-a dat cu hidrantul 
şi a fost chemată miliția. Era în timpul examenelor, 
era şi cald şi fenomenul acesta de descărcare s-a 
transformat, la un moment dat, pe nesimţite, cum 
spunea Gustave Le Bon, într-o mulțime violentă. De 

la o glumă, s-a ajuns să se arunce cu pungi dintr-un 
cămin într-altul, după aceea au început să se spargă 
geamuri, pentru că se arunca cu obiecte deja. A fost 
un fel de revoltă, dar o revoltă îndreptată împotriva 
nimănui”. 


UN JOC ŞI MAI PERICULOS: POLITICA 


Cariera politică şi-o începe în 1999, când cadrul 
didactic şi sociologul Vasile Dâncu se înscrie în Par- 
tidul Social Democrat Cluj. În 2000, aflat pe poziția 
de director-fondator al Institutului Metromedia 
Transilvania, acceptă propunerea primului-ministru 
Adrian Năstase şi devine Ministrul Informaţiilor Pu- 
blice, din decembrie 2000 până în aprilie 2003, când, 
în urma restructurării guvernamentale, Ministerul 
Informaţiilor Publice se transformă în Agenţia Pen- 
tru Strategii Guvernamentale, la conducerea căreia 
rămâne până în 2004. În timp, a ocupat funcţiile po- 
litice de vicepreşedinte al Organizaţiei Judeţene 
Cluj a P.S.D. şi de secretar executiv al P.S.D. în 
marketing politic. Treptat, Dâncu devine cea mai 
valoroasă „piesă” din galeria social-democraţilor de 
la Cluj. Local, Dâncu este cel mai mediatizat politici- 
an clujean din opoziţie şi asta se datorează stagiului 
de europarlamentar cu statut de observator, inițiati- 
vei de „rebranding” al P.S.D.- ului şi apariţiei „Gru- 
pului de la Cluj” şi, bineînţeles, activităţii lui în do- 
meniul sociologiei, învățământului şi publicisticii. 

În prezent, Vasile Dâncu este vicepreşedinte 
P.S.D. pe probleme de strategie, membru în Grupul 

Parlamentar al Partidului Social Democrat, iar în 
cursul anului trecut a fost europarlamentar cu statut 
de observator. 


POLITICĂ EUROPEANĂ VERSUS 
POLITICĂ ROMÂNEASCĂ 


La Bruxelles, Vasile Dâncu a avut şansa de a 
vedea cum se face politica europeană. 

„Există o mare diferenţă între stilul politic eu- 
ropean şi cel românesc, balcanizat sută la sută. Punc- 
tul central este legătura dintre politician şi comunita- 
tea care l-a produs, acolo nu întâlneşti politicieni „de 
aer”, un fel de sfinți ai națiunii. În Europa, fiecare 
politician are o circumscripție la care se raportează, 
zona care l-a produs pe el, indiferent că este Helmut 
Kohl sau Gerhard Schrâder”. 

„Cu certitudine, acolo nu există paraşutaţi de la 
centru. În plus, politicianul european este foarte res- 
ponsabil şi atent la imaginea lui, la ceea ce spune şi 
la ceea ce face, pentru că trebuie să răspundă în fața 
comunității care l-a propulsat. Pe de altă parte, toți 
beneficiază de experiența specialiştilor din jurul lor, 
majoritatea absolvenți de ştiinţe politice şi de admi- 
nistrație publică. La noi, marea problemă este că nu 
există o cultură a staff-urilor şi nici nu ţi se aprobă 
aşa ceva”. 

Marea calitate europeană constă în practicarea 
unui tip de politică negociantă. 

„Politica negociantă practicată în Europa este 
un lucru extraordinar. În schimb, la noi faci o lege în 
disprețul tuturor sau mergi în Parlament şi îți cum- 
peri o majoritate, nu te interesează ce cred ceilalți şi 
impui părerea ta. Apoi, tipurile de discurs politic 
sunt foarte diferite”. 

„Eu n-am auzit niciodată discuţii politizate sau 
demagogice în Parlamentul European. Acolo, toată 
lumea vorbeşte la subiect. O altă problemă este valo- 
rificarea experienței experților în comisii, în Parla- 
mentul European sunt aduşi experți din afară care 
fac rapoarte în legătură cu un anumit proiect de lege. 
La noi, nu există acest lucru. Şi, bineînţeles, politica 
europeană nu este conflictualistă. În primul rând, nu 
există conflict între partidele parlamentare, toate 
urmăresc un optim social. Orice proiect trebuie să 
aibă impactul social optim, ca să câştige societatea, 
nu politicienii neapărat”. 


ROMÂNII, OAMENI FĂRĂ IDENTITATE 


Sociologul clujean consideră că românii au ieşit 
din comunism fără identitate. 

„Spiritul comunitar european face ca oamenii să 
se raporteze mult mai serios la problemele comuni- 
tății lor. De aceea, comunitatea este mai puternică 
decât grupul de partid, oamenii îşi dau seama că țara 
este mai importantă decât partidul. Partidul este 
numai un mijloc sau un instrument prin care țara lor, 
localitatea, landul sau regiunea influențează mersul 
lucrurilor. Modul în care se articulează relația dintre 

aceste tipuri de identități este foarte importantă. Noi, 
românii, suntem oameni fără identitate. Identitatea 
noastră se rezumă, în general, la propria noastră ex- 
periență”. 

În plus, societatea românească postdecembristă 
a intrat într-un proces accelerat de atomizare. 

„După 1990, indicatorul de contact social este de 
vreo trei ori mai mic, am măsurat eu acum vreo cinci 
ani, s-ar putea ca acum să fie mult mai mare. Oame- 
nii s-au atomizat foarte mult”. 

Cauzele atomizării sociale sunt, în opinia sa, ni- 
velul de trai şi individualismul. 

„Comparaţia socială ne ucide, oamenii încep să 
se diferențieze social, are loc o polarizare în care unii 
devin tot mai săraci şi alții tot mai bogați. Creşte dis- 
tanța dintre oameni, pe de-o parte, şi dintre individ 
şi putere, pe de altă parte. Oamenii se simt excluşi 
din spaţiul public şi aici este o lipsă de responsabili- 
tate. Aceasta înseamnă blocaj, este o adevărată dra- 
mă pentru ființa noastră socială”. 


SCRIITORUL 


Dâncu a publicat studii şi cărți în țară şi în stră- 
inătate. 
1. Vasile Sebastian Dâncu, Audiența radio în România, 
Editura Fundaţiei Culturale Române, Cluj-Napoca, 
1998; 
2. Vasile Sebastian Dâncu, Societatea civilă şi adminis- 
trația locală, Metro Media Press, Cluj, 1999; 
3. Vasile Sebastian Dâncu, Comunicarea simbolică. Ar- 

hitectura discursului publicitar, Editura Dacia, Cluj- 
Napoca, 1999. Premiul Fundaţiei DACIA. Locul 7 în 
Topul Naţional de Carte (februarie 2000); 

4. Vasile Sebastian Dâncu, Comunicarea în manage- 
mentul instituțional, Editura Wolphin, Cluj-Napoca, 
1999; 

5. Vasile Sebastian Dâncu, Țara telespectatorilor fericiți. 
Contraideologii, Editura Dacia, Cluj-Napoca, 2000; 
6. Vasile Sebastian Dâncu, Politica inutilă, Editura 
Eikon, Cluj-Napoca, 2007. 


HIP-HOP, ATB ŞI RAMMSTEIN 


În timpul liber, Dâncu face sport şi ascultă mu- 
zică de toate tipurile. 

„Îmi plac toate genurile de muzică, inclusiv Pa- 
raziții şi BUG Mafia. Îmi place pentru că eu sunt so- 
ciolog şi sunt sensibil la problematica socială. Am 
scris un articol interesant, „Cultura de după blocuri” 
despre această muzică şi am observat - făcând anali- 
ze de conținut şi lucrări de diplomă cu studenții pe 
asemenea piese - că atât manelele, cât şi muzica 
hip-hop vorbesc despre problemele tinerilor: iubire, 
sărăcie, protestul față de viața politică. Este o muzică 
vie, are suflet pentru că este un protest”. 


Deţine acasă o fonotecă personală 

„Am o colecție de muzică importantă, în care in- 
tră şi formaţii noi de protest, ca Rammstein. Am o 
plajă foarte largă de preferințe în acest sens, ascult şi 
muzică electronică, house şi rave. Dintre formațiile 

străine, ascult REM, AC/DC, Black Sabbath, Metalli- 
ca şi aici mă înţeleg cu fiică-mea, îmi place Leonard 
Cohen, pentru versuri. Am fost şi la concertul ATB 
de la Cluj, ascult şi muzică rave, mă izolez în ea, dar 
sigur că ascultată acasă este altceva”. 

Dintre sporturi, practică fotbalul şi tenisul. 

„Joc fotbal în nocturnă, am o echipă foarte bună 
de la Metromedia, cu care am participat la Cupa Pre- 
sei, am ajuns de câteva ori şi în finală. Joc şi tenis, o 
dată sau de două ori pe săptămână, îmi place şi teni- 
sul de masă. În tinerețe, am făcut volei, iar în copilă- 
rie am făcut fotbal competițional. În timp, m-am lă- 
sat de ele şi m-am apucat de sociologie, dar tenisul şi 
fotbalul au rămas ca pasiuni”. 

Marius Nicoară este o apariție atipică în peisa- 
jul clujean: joacă golf, conduce un Mercedes de co- 
lecţie şi fumează țigări fine. Dar dincolo de această 
imagine, se ascunde un om dedicat rezolvării pro- 
blemelor administrației publice locale. Preşedintele 
Consiliului Judeţean Cluj s-a dovedit a fi un admi- 
nistrator public eficient, care a atras fonduri jude- 
țene de sute de milioane de euro. 

Unul dintre primii liberali clujeni, Nicoară este 
şi un om de afaceri prosper, fiind co-acţionar la 
Compexit şi unul dintre fondatorii Băncii Transil- 
vania. Cu toate că deține o avere de peste zece mili- 
oane de euro, el continuă să muncească, de dimi- 
neața până seara, la biroul Consiliului Judeţean 
Cluj. 

UN ORĂŞEAN SUTĂ LA SUTĂ 


Marius Nicoară s-a născut în 19 noiembrie 1958, 
într-o familie de medici clujeni. 

„Sunt orăşean sută la sută. Părinţii mei, ca şi 
bunicii, erau medici. Ei munceau mult, dar țin minte 
că, în copilărie, aveau pretenția ca eu şi fratele meu 
geamăn să învăţăm bine la şcoală. Mă înțelegeam 
destul de bine cu el, ne mai băteam câteodată, dar, 
de cele mai multe ori, ne luam partea unul altuia”. 


UN COPIL JUCĂUŞ 


„În şcoala generală, eram un copil jucăuş; nici în 
liceu nu m-am omorât cu învățatul, n-am fost nici 
premiant, dar nici codaş. În schimb, îmi plăcea să 
înot şi eram pasionat de automobilism, iar în timpul 
facultăţii, după ce m-am maturizat, m-am numărat 
printre cei mai buni studenţi”. 


TEHNICIAN DENTAR ŞI 
MECANIC ENERGETIC ŞEF 


În studenţie, Nicoară se angajează la Direcţia 
Sanitară pe un post de tehnician dentar. 

„Primul meu loc de muncă a fost la Direcția Sa- 
nitară, în cadrul Atelierului Judeţean de Întreţinere a 
Aparaturii Medicale, A.].I.R.A.M., la Tehnica Denta- 
ră. După absolvirea facultăţii, am plecat la Grupul 
de Gospodărire Comunală a Judeţului Cluj, una din- 
tre cele mai mari firme din județ, unde am funcționat 
ca mecanic energetic şef”. 


108 


MARIUS NICOARĂ 


INSTRUCTORUL AUTO ŞI MAREA SA 
PASIUNE, AUTOMOBILISMUL 


Mai târziu, pasiunea pentru automobilism îşi 
spune cuvântul şi tânărul Nicoară devine instructor 
auto. „Împreună cu doi, trei prieteni, ne umpleam 
timpul liber făcând pe instructorii auto, inclusiv 
sâmbătă şi duminică, la şcolile de şoferi. Pe lângă 
asta, în acea perioadă, eu eram şi arbitru internațio- 
nal de automobilism şi dețineam funcția de 
preşedinte al Comisiei de Competiţie Auto”. 


PRIMELE AFACERI: BLUGI ŞI 
BATERII DE CEAS 


Imediat după Revoluţie, Nicoară începe primele 
afaceri. 

„Împreună cu Dan Palaghian şi Răzvan Rotta, 
am înființat firma Compexit, prin care, inițial, am 
derulat comerț cu jeanşi şi produse aduse din Turcia. 
Am importat şi baterii de ceasuri din Austria, apoi am 
trecut la aparate electronice şi electrotehnice. În timp, 
am pus bazele unei rețele naționale de magazine. Am 
prins o perioadă excelentă pentru comerț la vremea 
respectivă pentru că afacerea Caritasului era în plină 
glorie, dar după căderea acestuia, magazinele noastre 
n-au mai mers aşa de bine şi, încet, încet, le-am desfi- 
ințat. Deja deveniserăm unii dintre cei mai mari an- 
grosişti de produse electronice şi electrotehnice pe 
care le achiziționam din Austria, unde veneau via 
Hamburg, din Taiwan şi Coreea”. 

COMPEXIT TRADING 


„În paralel, am deschis firma Compexit Trading, 
o firmă auto pe care am început s-o dezvoltăm, bine- 
înțeles, pentru că automobilismul era un hobby vechi 
pe care îl împărtăşeam cu Dan Palaghian, partenerul 
meu de afaceri”. 


POVESTEA FONDĂRII 
BĂNCII TRANSILVANIA 


„Între timp, am început să ne ocupăm de înfi- 
ințarea Băncii Transilvania, motiv pentru care l-am 
adus pe fratele meu la conducerea firmei Compexit 
Trading. Am fondat această bancă împreună cu mai 
mulți oameni de afaceri din Cluj, printre care şi 
domnul Horia Ciorcilă. Ideea de a pune bazele unei 
bănci era conturată de mult, aveam şi o rețea de case 
de schimb valutar, Cambio se numea, pe scheletul 
căreia intenționam să construim banca. Dar acest lu- 
cru nu a fost posibil, astfel încât banca a avut o evo- 
luţie independentă de Cambio. Foarte mulți investi- 
tori au crezut în acest proiect bancar, unii dintre ei 
din alte oraşe, şi ni s-au alăturat”. 


O REȚETĂ VERIFICATĂ 


„Până la urmă, am renunţat la firma de electro- 
nice, am făcut şi o încercare de a comercializa pro- 
duse textile, dar nu a prea mers. Pentru că nu am 
avut timp să ne ocupăm de ea, am angajat pe cineva 

să o conducă, dar am constat că de firmele de care te 
ocupi, merg, dar dacă îi pui pe alţii să ţi le conducă, 


SI 


rețeta nu-i sigură”. 


PRIMA LISTĂ DE LIBERALI CLUJENI 
SCRISĂ CU CREION CHIMIC 


La câteva zile după Revoluţie, Marius Nicoară 
devine membru al Partidului Naţional Liberal. 

„Am intrat în politică imediat după Revoluţie, 
în ziua de 7 ianuarie 1990. Eram trecut al şaptelea pe 
lista întocmită cu creionul chimic de un doctor clu- 
jean, care aduna simpatizanțţii P.N.L. În câteva luni, 
am preluat funcția de preşedinte al tineretului libe- 
ral, în acelaşi timp fiind şi membru în conducerea 
judeţeană. În anul 2001, la insistențele colegilor, am 
candidat pentru funcția de preşedinte al Biroului Ju- 
dețean şi am câştigat-o. Imediat după aceea, am in- 
trat şi în Biroul Naţional de Conducere”. 

Nicoară este preşedintele P.N.L. Cluj din anul 
2001, iar în 2004 devine preşedinte al Consiliului Ju- 
dețean. 


FĂRĂ DECONTURI ŞI TELEFON DE SERVICIU 


Nicoară este un funcționar public neobişnuit: 
refuză telefonul de serviciu şi decontarea benzinei şi 
a altor cheltuieli făcute în interes public. În schimb, 
îşi foloseşte maşina personală în interes profesional, 
o limuzină Mercedes de colecție. 

PROIECTE ŞI FONDURI 


Atragerea de fonduri pentru infrastructura ju- 
dețeană este una dintre marile realizări ale preşedin- 
telui Consiliului Judeţean Clujean. 

„Nu ştiu exact câți bani au venit în județul Cluj 
în ultimii trei ani. În primul an, socoteam, adunam, 
apoi am pierdut şirul. Sunt, în primul rând, investi- 
țiile mari: Nokia, cu două sute de milioane de euro, 
Emmerson, cu circa optzeci de milioane de euro, 
firmele din parcul TETAROM I, toate în jur de o sută 
cinzeci de milioane de euro, la care se adaugă fondu- 
rile guvernamentale, proiecte şi programe, alte sute 
de milioane de lei. Bani pentru infrastructură, pentru 
apă, pentru şcoli, biserici sau cămine culturale. Dar 
şi cheltuielile sunt mari. Bătrânii şi copiii din siste- 
mul de protecție socială înghit peste o treime din bu- 
getul nostru, adică aproape zece milioane de euro, 
instituțiile de cultură - alte aproape două milioane 
de euro.” 


„MAI MULT DECÂT POLITICIAN, 
SUNT ADMINISTRATOR PUBLIC” 


„De fapt, eu sunt politician mai mult în sensul 
de administrator public. Oricum, nu ştiu dacă sunt 
un politician foarte eficient, dar cu certitudine am 
dovedit că sunt mai pragmatic decât alții. Am reuşit 
să valorific multe patrimonii, de exemplu cele şapte 
hectare din zona Casei Tineretului, unde se constru- 
ieşte Iulius Mall, teren de pe care Consiliul Judeţean 

va încasa, de acum încolo, un milion de euro anual. 
Lucrăm şi la proiectul parkingului de la Leon Danielo, 
de pe care vom lua 400.000 de euro anual. Cu această 
zonă de parcare am rezolvat o mare problemă a 
oraşului, pentru că traficul din zona respectivă era 
permanent blocat din cauza numărului mare de 
maşini”. 

Deşi e perceput ca lider politic şi om de afaceri, 
Mariu Nicoară preferă să vorbească despre „job-ul” 
actual, cel de preşedinte al Consiliului Judeţean Cluj. 
Nu face politică la birou, iar pentru afaceri... nu mai 
este timp pentru că acum gestionează afacerile pu- 
blice în interes comunitar. 


ÎNTRE AFACERI ŞI POLITICĂ 


Nicoară este unul dintre puținii oameni de afa- 
ceri care s-au implicat în politică şi unul dintre şi mai 
puţinii antreprenori care s-au dovedit politicieni efi- 
cienţi. De fapt, care este diferența dintre aceste două 
domenii? 

„În mediul de afaceri, când îți dai cuvântul şi ai 
strâns palma, trebuie să respecţi ce ai semnat, dar în 
zona politică, din păcate, această regulă nu prea are 
trecere”. 


O MAŞINĂ DE SUFLET 


„De la o maşină îmi doresc să aibă confort şi 
stabilitate maximă. Maşina asta e mai sigură decât 
un Volvo”. El şi-a achiziționat recent un Mercedes S 

350 direct din Germania, în valoare de 68.000 de eu- 
ro. Inspirat de modelul Maybach, noul S-Klasse de la 
Mercedes depăşeşte cinci metri lungime şi este dota- 
tă cu un ecran GPS. 

În opinia sa, Mercedes S 350 e maşina perfectă. 
„Eu sunt „mercedesist” de când mă ştiu, am fost 
primul care am adus un Mercedes 190 E pe străzile 
Clujului”. Momentan, visează la un Wolkswagen de 
colecție din timpul celui de-al doilea Război Mondi- 
al. Cu toate acestea, din întreaga sa colecție de 
maşini, cea mai dragă îi este „prima, o Dacia 1100, 
primită cadou de nuntă de la socrul meu”. 


GOLFUL 


Nicoară este un mare jucător de golf. Când are 
timp liber, practică cu plăcere acest sport, unul din- 
tre cei mai serioşi parteneri de golf fiind fiica lui de 
doisprezece ani. 

„Am foarte puţin timp liber şi atunci joc golf. 
Din păcate, nu prea mai am când să stau cu fetele, le 
mai duc, uneori, în excursii. Cu fiica mea cea mică 
joc golf. Cea mare împlineşte nouăsprezece ani în 
august şi e foarte ocupată pentru că se pregăteşte 
pentru admiterea la Facultatea de Stomatologie”. 

Întreaga carieră în poliție a lui loan Păcurar a 
fost o poveste de succes. El a intrat în această insti- 
tuție ca simplu agent de stradă şi a urcat treptat în 
grad şi în funcție, ajungând în vârf. A ocupat pe rând 
gradele de sergent major, sublocotenent, locotenent, 
inspector principal. O perioadă, a reprezentat 
poliția în relația cu mass-media. În prezent, este şe- 
ful Inspectoratului de Poliție al Judeţului Cluj. În 
doar cinci ani, Păcurar a reuşit să schimbe total 
imaginea poliției rutiere, iar acum lucrează la cea a 
întregii poliții clujene. 

Valoarea pe care a dovedit-o, prin ascensiunea 
de la poziția de simplu agent la cea de comandant, îl 
impune ca pion de bază pe tabla Ministerului Admi- 
nistrației şi Internelor. 

LA COASĂ ŞI LA ADUNATUL FÂNULUI 


loan Păcurar s-a născut în 31 ianuarie 1960, 
într-o familie tradițională din comuna Apahida, ju- 
dețul Cluj. 

„Copilăria a fost o perioadă foarte frumoasă din 
viața mea pentru că părinții au reuşit să-mi ofere cele 
necesare încât să pot spune c-am fost crescut, oare- 
cum, în puf. Deşi erau oameni simpli, s-au zbătut 
mult ca mie şi fratelui meu să nu ne lipsească nimic. 
Dar asta nu a însemnat că noi nu i-am ajutat în mun- 
ca din gospodărie. Mama a fost casnică, iar tatăl meu 
lucra de dimineața până seara la I.A.S.-ul din Apa- 
hida, dar cu bunicul, după ce am crescut un pic, 
mergeam la coasă, la adunatul fânului şi creşteam 
animale, pentru că numai aşa puteai să obţii nişte 
bani, lucrând. Dar a fost o copilărie frumoasă”. 

Păcurar urmează şcoala generală în sat. A fost 
un elev premiant, pasionat de istorie şi geografie. 

„La şcoală, mă clasam în fiecare an pe primele 
două locuri. Întotdeauna mi-a plăcut să învăţ, să aflu 
noutăți. Mi-au plăcut, în special, limba română, isto- 
ria şi geografia. Chiar şi la matematică am fost bun. 
Mi-amintesc că învăţătoarea, care a fost destul de 
exigentă, era considerată un fel de sperietoare - tu- 
turor le era frică de ea -, dar dacă învăţai, nu aveai 
probleme. În mare, am avut parte de o educaţie mai 
dură, care m-a format”. 


116 


IOAN PĂCURAR 


PRIMA SLUJBĂ: CETECIST LA I.M.A.L.A. 


Prima sa profesie a fost de tehnolog cetecist la 
I.M.A.L.A. La un moment dat, a devenit nemulțumit 
de munca la birou: „Nu-mi rupeam oasele acolo, ve- 
rificam piesele pe care le produceau muncitorii. Sala- 
riul era bun, dar nu mă satisfăcea acea muncă fixă, 
prestată în interiorul unui birou. Îmi plăcea munca 
de teren şi în mişcare”. 


UN CLUJ CARE I S-A REFUZAT 


Tânărul Păcurar era nevoit să facă naveta de la 
Apahida la Cluj în fiecare zi. 

„Nu era grea naveta, dar era mai comod să ai o 
locuinţă în Cluj. Nu era nici o posibilitate, Clujul era 
declarat oraş închis, practic cei care locuiau în satele 
de la periferie, la o distanță mai mică de nu ştiu câți 
kilometri, nu aveau nici o şansă. Nu puteai să-ți 
cumperi nici apartament în oraş, pentru că, neavând 
buletin de Cluj, nu puteai să-i faci întăbularea”. 

Atunci se gândeşte să intre în poliţie şi să îmbi- 
ne utilul cu plăcutul. 

„Unul dintre motivele pentru care am intrat în 
poliție a fost ca să-mi fac buletin de Cluj. Pe vremuri, 
era o variantă să te faci milițian şi dacă aveai şansa 
să fii repartizat la Cluj, aveai şi buletin, şi casă. Pe 
lângă asta, îmi doream mult o muncă de teren”. 

»GULAGUL” DIN SLATINA 


„Am mers la Şcoala de Subofițeri din Slatina. 
Acolo am trăit ca într-un gulag, în şase luni am slă- 
bit unsprezece kilograme. Nu aveam nici căldură, 
nici apă caldă. Am prins luni de iarnă în care, apa 
fiind raționalizată, aveam cinci minute de apă, şi 
aceea rece, dimineața şi cinci minute seara”. 

Dupa absolvire, a fost avansat la gradul de 
sergent major si a lucrat doi ani ca agent de ordine 
publică pe patrulă auto, asigurând liniştea şi ordi- 
nea publică pe stradă. În 1987, a trecut la poliția ru- 
tieră, ca agent de circulație. 


„MĂ CUNOȘTEAU ŞI PIETRICELELE 
DE PE STRADĂ” 


„Mi-a plăcut foarte mult, mi-a plăcut şi să diri- 
jez. Până a venit Revoluţia, am stat în intersecție la 
Judeţeana de Partid, pe vremuri, actuala Prefectură, 
mă cunoşteau şi pietricele de pe stradă. Deja am 
trecut de motivația de a-mi face buletin, îmi plăcea 
ceea ce făceam”. 

Odată cu schimbarea regimului politic, Păcurar 
îşi modifică planurile personale. Se hotărăşte să fa- 
că studii superioare şi să-şi perfecționeze constant 
aptitudinile. Se înscrie la Facultatea de Drept „Di- 
mitrie Cantemir” în 1992, iar peste doi ani, trece din 
corpul agenţilor, în corpul ofițerilor din cadrul Ser- 
viciului Poliției Rutiere Cluj. Din 1994 până în 2001, 

a fost reprezentantul instituţiei în relația cu 
mass-media, apoi ocupă funcţia de şef al Biroului 
Poliţiei Rutiere Cluj din 2001 până în 2004. Un an 
mai târziu, devine şeful Inspectoratului Judeţean de 
Poliţie Cluj. Evoluţia şi povestea sa de succes va 
inspira, cu siguranţă, şi alți tineri agenţi de stradă. 

Îşi aminteşte cu plăcere de perioada în care era 
agent rutier: „Mie mi-a plăcut întotdeauna circu- 
laţia, am avut o slăbiciune pentru maşini, dar viața 
m-a adus acum în postura de şef al I.P.]. Cluj. În 
2005, am intrat cinci candidaţi în concurs, după 
proba scrisă am rămas trei, iar, la final, am rămas 
doar eu.” 


NU SUNT COMANDANT, SUNT MANAGER 


Ca şef al 1.P.]. Cluj, prima regulă pe care o im- 
pune în relația polițist-cetățean este transparența: 
„Ca şef al inspectoratului, primul lucru pe care l-am 
cerut a fost o transparență totală din partea tuturor 
lucrătorilor de poliție şi apropierea de comunitate. 
Nu, gata, mă duc să prind hoțul, dar eu sunt cel în- 
cruntat şi închis, lumea nu ştie ce fac şi cum fac. În 
primul rând, am încercat să schimb imaginea poli- 
ției clujene şi am încercat - şi încerc încă - să 
schimb mentalitatea poliţiştilor. În proporție de 
optzeci şi cinci la sută am reuşit deja. Un lucru tre- 
buie să înțeleagă fiecare polițist, că se află în slujba 
cetățenilor, noi lucrăm pentru comunitate, împreu- 
nă cu ea”. 

OBIECTIVUL NUMĂRUL UNU: CÂŞTIGAREA 
ÎNCREDERII COMUNITĂȚII 


Rămâne o altă problemă, câştigarea încrederii co- 
munităţii. În opinia sa, colaborarea cetățean-polițist 
este reciproc avantajoasă: „Dar apropierea de comuni- 
tate nu se face uşor. Cetăţeanul trebuie să înțeleagă că 
trebuie să avem acea siguranță pe străzile Clujului 
încât să nu-i fie frică să-şi lase copilul în fața blocului 
sau soția şi fiica, seara, pe stradă. Aici trebuie să ajun- 
gem, şi noi facem lobby să ne înțeleagă lumea şi, în 
mare parte, ne înțelege”. 

N-a fost uşor să modifice vechile concepții ale 
poliţiştilor. „A trebuit să convingem oamenii că 
ne-am schimbat. Unii poliţişti s-au uitat la mine neîn- 
crezători, unii se mai uită probabil şi acum, dar le-am 
demonstrat că se poate face treabă. Ne-am demilitari- 
zat, la poliție nu mai există comandant, este şef”. 

De fapt, acesta este principiul pe care şi-a fun- 
damentat strategia: „Ca manager al instituției, cinci- 
zeci la sută din munca mea constă în a reprezenta in- 
stituția. Încet, încet, o să merg numai pe reprezentare. 
De aceea am doi adjuncţi, unul coordonează o aripă a 
activităţii, altul cealaltă şi pentru toate, eu fac opera- 
țiunea de management. Mă orientez. De ce anume au 
nevoie cetățenii Clujului? Linişte, protecție, inter- 
venție promptă şi soluționarea foarte rapidă a pro- 
blemelor. Îmi fixez targetul, stabilesc trei, patru, zece 
obiective la care trebuie să muncească toți, iar la final 

eu răspund pentru ele, pentru că le-am stabilit şi 
le-am atins sau nu”. 


UN ŞEF ADEVĂRAT 
ÎŞI RESPECTĂ PARTENERII 


Din punctul lui de vedere, diferența dintre un 
comandant şi un manager este enormă: „Pe vremuri 
era altfel, atunci a fi şef presupunea multe facilități, 
multe drepturi. Eu văd lucrurile un pic altfel. Nu ace- 
la e şef care priveşte din vârful scaunului şi îi lipeşte 
pe toți de pereți. Tuturor şefilor le-am spus să-i res- 
pecte pe cei mai mici decât ei pentru că atunci de- 
monstrezi că eşti şef când îţi respecţi subalternul până 
la ultimul grad. Respectul oamenilor îl ai doar dacă-i 
respecţi”. 

Următoarea regulă a fost comunicarea internă pe 
plan vertical şi orizontal şi, bineînțeles, cu cetățenii. 
„Comunicarea este foarte importantă la toate struc- 
turile şi nivelurile. La mine uşa este deschisă şi în afa- 
ra orelor de audiență, primesc şi cetățeni, dar şi 
poliţişti. Îi primesc oricând, pentru că a fi şef este al- 
tceva decât a fi comandant. Trebuie să fiu apropiat de 
cei o mie şase sute de oameni pe care îi am. Sunt des- 
Chis, orice idee bună venită de la un cetățean sau de la 
un alt polițist o punem în practică. Nu mai este ca îna- 
inte, când ordinul era ordin, nu se discuta”. 


MODELUL: POLIȚISTUL DIN STRĂINĂTATE 


Modelul spre care tinde este cel al poliţistului 
din străinătate: „Am fost afară şi am rămas plăcut 


121 


CLUJENI CARISMATICI 


surprins că, acolo, polițistul este prieten cu toată lu- 
mea, oamenii îl invită la petrecerile lor. Sigur, a doua 
zi, dacă este cazul, îl amendează. Dar îşi frige şi el 
micul şi îşi bea berea împreună cu ceilalți la picnic”. 

Păcurar este convins că societatea românească 
s-a schimbat mult după Revoluţie: „Mulţi uită că şi 
la noi au trecut vremurile în care, dacă se dă un tele- 
fon, se rezolvă problema. Trebuie să mergem la 
exemplu personal. Sunt plătit să mențin ordinea şi să 
iau măsuri, asta fac, nu mă uit la cetățean cine este 
sau cum este. Dar fiecare cetățean trebuie să ştie că, 
dacă un polițist comite un abuz, va fi pedepsit, pen- 
tru că nimeni nu este mai presus de lege”. 


MAREA AMBIȚIE: UN CENTRU DE PRIMIRE A 
CETĂŢEANULUI 


Ambiţia lui a fost să creeze un centru de primire 
a cetățeanului la standarde europene, pe care l-a 
inaugurat în februarie 2007: „Am vrut ca totul să fie 
cald, transparent, primitor. Constat cu plăcere că 
oamenii care vin acum la inspectorat rămân plăcut 
surprinşi de noul punct de acces. Am scăpat de 
anunţurile de pe pereți pe care le-am înlocuit cu un 
ecran digital, oferim cetățenilor banalul pahar de 
apă, toalete civilizate. Omul vine la poliţie cu o pro- 
blemă, eu trebuie să-l primesc cu zâmbetul pe buze 
şi să i-o rezolv, ca să plece de la noi cu zâmbetul pe 
buze. Sunt nişte chestiuni pe care le urmăresc foarte 
atent şi de la care nu permit rabat”. 

Cum vede ofițerul relația cu cetăţenii? „Noi lu- 
crăm pentru toți cetățenii, nouăzeci şi nouă la sută 
dintre ei sunt oameni buni. Şi pentru ceilalți lucrăm, 
pentru că-i punem unde le este locul. Asta-i viața”. 


ȚINTĂ LOVITĂ: INFRACȚIONALITATEA 


„Activitatea noastră principală este de a reduce 
infracționalitatea la nivelul județului. Clujul este un 
oraş mare, centru universitar, oamenii sunt gospodari 
şi din această cauză vin infractorii ca la borcanul cu 
miere, din toată țara. În 2006, pentru prima dată după 
Revoluţie, am reuşit să reducem infracționalitatea 
stradală, care, o fi ea măruntă, dar deranjează. Avem 
rezultate bune şi la constatarea şi soluționarea fapte- 
lor de natură economică. Dacă în 2005 eram pe locul 
treizeci şi doi pe țară, acum ne situăm pe locul doi”. 

Inspectorul clujean a ajuns în vârful piramidei 
poliției locale. De acum înainte, ascensiunea va fi 
posibilă doar la nivel naţional, dar, momentan, nu 
este tentat de un post la Bucureşti, cu toate că nu 
respinge, categoric, această posibilitate: „Nu-mi do- 
resc în mod deosebit să plec din Cluj, dar dacă se va 
ivi ceva, mă voi gândi. Deocamdată, după ce termin 
doctoratul, o să mă concentrez asupra familiei şi ca- 
rierei”. 


MONDENITĂȚI, LECTURĂ ŞI PESCUIT 


Timpul liber şi-l petrece împreună cu noua lui 
soție, Corina, şi cu cei doi copii. Corina este confe- 
rențiar universitar la Universitatea „Bogdan Vodă”. 

CLUJENI CARISMATICI 


Sunt un cuplu foarte popular şi le place să participe 
la evenimentele mondene din oraş. 

„Concediile le petrec împreună cu familia la 
pescuit. O dată pe an mergem cu toții undeva în Ca- 
rei. Acolo ne relaxăm două, trei zile, în rest, viață nu 
prea avem. Sigur, ieşim şi la evenimente oficiale, îmi 
place să-mi iau şi soția cu mine. Niciodată nu am 
avut rețineri în a ieşi în public şi a mă distra pentru 
că, la urma urmei, sunt şi eu om. Am şi eu nevoie de 
divertisment, odihnă şi relaxare. De fapt, soția mea 
obişnuieşte să spună că hobby-ul meu este serviciul 
pentru că nu am sâmbătă, nu am duminică, vin la 
serviciu. Dacă ajung duminica la ora doisprezece 
acasă, o consider zi liberă”. 

